Membandingkan Anak: Kesan Emosi dan Peranan Ibu Bapa

“Tuhan menitipkan anak yang sempurna kepada kita, kitalah yang lalu melabel anak dengan sebutan bodoh, kitalah yang melabel mereka dengan sebutan nakal.”

“Percayalah, tidak ada produk Tuhan yang gagal. Kitalah yang perlu berusaha memahami mereka. Bukan anak kita yang harus diganti, cara-cara kita memperlakukan anaklah yang perlu diperbaiki.” (Angga Setiawan, Anak Juga Manusia)

Perbuatan membandingkan anak bukanlah suatu perbuatan yang baik, lebih-lebih lagi jika acap kali dilakukan oleh ibu bapa dengan harapan untuk memberikan motivasi kepada anak-anak agar mereka menjadi lebih baik.

Ia boleh menjadi api dalam sekam kepada emosi anak. Bila-bila masa sahaja bom jangka yang telah ditanam dalam diri mereka boleh meletus.

Tanpa disedari, perbuatan membandingkan anak-anak ini memberi kesan mendalam kepada diri dan emosi mereka. Ini kerana setiap anak dilahirkan berbeza-beza baik dari segi fizikal mahupun tingkah laku.

Mereka adalah istimewa merikut cara mereka sendiri. Setiap anak juga mempunyai ‘pace’ mereka sendiri dalam meraih kejayaan atau pemahaman dalam sesuatu perkara.

Oleh yang demikian, menjadi tanggungjawab kita sebagai ibu bapa untuk meneroka serta memahami mereka agar kita dapat memandu mereka menjadi insan yang lebih baik.

Letakkan diri kita dalam situasi anak-anak kita pada hari ini. Adakah kita suka dan rela dibanding-bandingkan dengan rakan sejawat kita oleh majikan kita?

Bukan sahaja dibandingkan dari sudut pencapaian dan prestasi kerja semata-mata, malah turut disebut-sebut di khalayak ramai. Apakah kita juga reda jika sentiasa dibanding-bandingkan dengan adik-beradik kita tentang siapakah yang lebih baik?

Jika kita juga berasa tidak senang, maka sewajarnya juga kita seharusnya berhenti daripada terus membanding-bandingkan anak-anak kita sama ada dengan rakan-rakannya mahupun dengan adik-beradiknya sendiri.

Tanpa kita sedari, sebenarnya kita telah memberikan tekanan kepada emosi anak-anak kita. Mereka akan mula rasa terbeban kerana kita sering membandingkan dan menginginkan kejayaan atau sentiasa mahu mereka melakukan lebih baik dengan cara yang negatif.

Ada baiknya jika kita mengiktiraf terlebih dahulu pencapaian atau kebaikan yang telah mereka lakukan terlebih dahulu walaupun pada kita, ia terlalu kecil.

Tanpa kita sedar, ungkapan-ungkapan penghargaan yang kecil inilah bakal menaikkan ‘self-esteem’ anak-anak kita. Mereka perlukan harga diri ini untuk mereka berkembang, yakin diri serta terus tumbuh.

Jika kita sering membandingkan anak kita dengan anak-anak yang lain, ini akan menumbuhkan jurang antara mereka dan adik-beradik mereka yang lain pula. Kebencian atau iri hati dalam kalangan adik-beradik akan menjadi bertambah besar.

Tidak ada keharmonian lagi sesama mereka. Mungkin juga ia akan menumbuhkan sifat dengki dan khianat antara satu sama lain, kerana masing-masing mahu memenuhi kemahuan ibu bapa menjadi yang terbaik. Sangat besar kesalahan yang kita lakukan jika amalan sebegini menjadi budaya kita.

Sebenarnya, secara perlahan-lahan kita telah membina tembok antara anak-anak dengan diri kita. Kita telah membuatkan mereka berasa jauh daripada kita.

Mereka juga tidak mahu secara sedar disakiti, oleh itu mereka mula mengambil jalan untuk tidak lagi berkongsi dengan kita setiap apa yang berlaku setiap hari.

Alangkah ruginya kita kerana kita kira kita sedang memberikan mereka motivasi untuk menjadi manusia lebih baik apabila membandingkan mereka dengan orang lain, rupa-rupanya kita sedang membina jurang emosi antara anak dan kita tanpa kita sedari.

Antara yang lebih parah lagi, kita telah merendahkan sifat percaya diri dalam diri mereka. Mereka merasakan bahawa mereka tidak mampu melakukan apa-apa dengan baik.

Orang lain akan sentiasa lebih hebat daripada mereka walaupun sebenarnya potensi yang mereka ada dalam diri mereka sebenarnya lebih besar jika kita mahu bersabar dan cuba memahami mereka.

Inilah juga punca kepada masalah apabila anak-anak mula mencari ‘support system’ daripada kalangan kawan-kawan mereka, bukan lagi daripada ahli keluarga.

Mungkin sahaja mereka berjumpa dengan kelompok yang tidak sihat dan mengajak kepada perkara-perkara yang negatif hanya kerana anak ini mendapat pengiktirafan daripada mereka.

Ketika perkara itu terjadi, lebih banyak usaha yang perlu kita buat untuk mengembalikan kepercayaan mereka kepada kita.

Antara lain yang mungkin berlaku adalah, secara tidak sedar kita mengecilkan potensi yang ada pada anak-anak kita. Mungkin sahaja sebenarnya anak kita mempunyai bakat yang besar dalam melukis atau menulis.

Namun kerana kita ingin anak kita membesar sebagai orang yang cemerlang dalam bidang akademik, kita kesampingkan minat dan bakat mereka. Sedikit-sedikit mereka akan melupakan kecenderungan mereka itu kerana ingin memberikan tumpuan  kepada apa yang disukai oleh ibu bapa mereka sahaja.

Akhirnya mereka hanya melakukan sesuatu perkara yang mereka tidak suka dengan separuh hati sahaja yang akhirnya memberikan ukuran kejayaan yang biasa-biasa juga.

Maka, berlaku lagi sesi membanding-banding antara mereka dan kawan-kawan mahupun dengan adik-beradik mereka sendiri.

Akhirnya anak-anak hanya melakukan setiap perkara hanya kerana ingin memuaskan ibu bapa dan orang sekeliling sahaja. Mereka tidak lagi melakukan sesuatu untuk diri mereka.

Mereka hanya mahukan pujian daripada ibu bapa dan orang sekeliling mereka sahaja dan akan cepat berasa tidak bersemangat jika hasil usaha mereka tidak dipandang atau dipuji oleh ibu bapa mahupun orang sekeliling mereka.

Apakah ini generasi masa hadapan yang kita mau bina? Generasi yang hanya melakukan sesuatu perkara dengan mengharapkan pujian? Kesalahan-kesalahan kita hari ini tidak akan terus kita saksikan secara langsung kesannya. Ia akan memberikan kesan pada kemudian hari.

Mengikut penulis buku Anak Juga Manusia, Angga Setiawan, sebenarnya ada teknik untuk membandingkan anak untuk merangsang mereka mereka mempunyai perilaku yang baik.

1. Berikan pujian kepada anak-anak kita saat mereka melakukan sesuatu perkara yang baik walau sekecil mana sekalipun, walau hanya dengan pujian yang sederhana.

Mereka tidak memandang besar atau kecil pujian itu, yang lebih mereka perhatikan adalah penghargaan yang mereka perolehi daripada ibu bapa.

2. Saat anak mahu tidur, ungkapkan sekali lagi kebaikan-kebaikan yang telah mereka lakukan sepanjang hari tersebut. Ucapkan juga terima kasih kepada mereka kerana telah melakukan perkara-perkara baik pada hari tersebut.

3. Ulang kedua-dua langkah tersebut sehingga menjadi rutin. Lakukan sehingga memberikan ‘radar’ yang kuat kepada anak-anak.

Ini adalah proses membina fail-fail positif dalam minda anak-anak kita, contohnya berbuat baik kepada adik, membantu ibu dan ayah, belajar tanpa disuruh dan lain-lain lagi.

Fungsinya agar apabila anak melakukan perkara yang negatif, kita refleks kembali perkara-perkara baik yang pernah mereka laksanakan sebelum ini.

Kita tidak perlu bersusah-payah untuk marah atau membandingkan mereka dengan orang lain atau adik beradik yang lain.

Kita hanya bandingkan mereka dengan diri mereka sendiri. Mereka akan sedar, mereka pernah berbuat kebaikan sebelumnya, tidak mustahil untuk berbuat baik juga ketika ini.

Kehidupan kita ini, bukan hanya untuk berlumba menjadi terbaik dalam kalangan orang sekeliling sahaja. Apa yang lebih penting adalah, kita sentiasa memperbaiki diri kita agar kita menjadi insan yang lebih baik dari diri kita yang sebelumnya.

Jika kita telah menerima baik buruk diri kita, maka apa jua yang diperkatakan oleh orang sekeliling, tidak lagi memberi kesan terlalu mendalam kepada kita.

Binalah jati diri anak-anak kita hari ini dengan memberi penghargaan kepada mereka agar mereka tumbuh sebagai insan yang hebat mengikut cara mereka kelak.

Ingatlah bahawa, setiap anak akan menyinar mengikut masa mereka sendiri. Walaupun dilahirkan oleh ‘rahim’ yang sama, mereka tetap berbeza dan unik mengikut cara mereka yang tersendiri.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rampasan kuasa Sudan: Kemelut semakin larut

Jawatankuasa penentangan Sudan menzahirkan keraguan terhadap inisiatif Pertubuhan Bangsa-Bangsa Bersatu (PBB) yang ingin mencari penyelesaian terhadap krisis politik di negara itu.

“Sebarang inisiatif yang tidak termasuk penyingkiran tentera daripada kuasa adalah tidak dialu-alukan,” kata Jurucakap jawatankuasa itu.

Masih tiada kepimpinan yang bersatu untuk jawatankuasa penentangan yang menganjurkan protes popular terhadap rampasan kuasa tentera, tetapi mereka sebulat suara menyeru kepada pemerintahan awam tanpa kerjasama dengan tentera.

Bagaimanapun, sesetengah pihak percaya bahawa peluang kejayaan inisiatif antarabangsa itu mungkin besar, memandangkan parti politik mengalu-alukannya.

Utusan PBB ke Sudan, Volker Peretz mengumumkan dalam sidang medianya Isnin lalu dengan berkata;

“Menjadi hasrat PBB bagi melancarkan dialog antara parti-parti Sudan untuk menyelesaikan krisis di negara itu, memandangkan demonstrasi yang berterusan di Khartoum dan beberapa bandar-bandar Sudan.”

Sebelumnya, negara itu telah menyaksikan keadaan politik dan ketidakstabilan keselamatan sejak rampasan kuasa yang bermula Oktober lalu dan memandangkan demonstrasi berterusan menentangnya serta menuntut pemerintahan awam.

“Saya akan memulakan perundingan individu dengan semua parti politik,” kata Peretz.

Jelasnya, beliau akan mendengar pendirian parti-parti politik mengenai cara mencapai tahap konsensus minimum serta menunjukkan keperluan untuk memulihkan keyakinan semua komponen, termasuk tentera.

“Kita perlu mewujudkan suasana politik dengan menghentikan pembunuhan, penunjuk perasaan dan membawa mereka yang terlibat ke muka pengadilan supaya perundingan berjaya,” tegasnya.

Pengumuman Peretz dibuat sebelum sesi yang dijadualkan diadakan pada hari ini oleh Majlis Keselamatan PBB bagi membincangkan situasi di Sudan.

Reaksi kuasa politik serta perkumpulan profesional berbeza-beza antara sokongan dan penolakan perundingan politik yang diumumkan oleh PBB, selain mendapat sokongan besar daripada negara Arab, Kesatuan Eropah dan Amerika Syarikat.

Akan tetapi, sambutan terhadap inisiatif PBB daripada arus sivil utama Sudan adalah hangat.

“Kita perlu mendapatkan butiran inisiatif PBB terlebih dahulu,” kata Jaafar Hassan, jurucakap Angkatan untuk Kebebasan dan Perubahan, salah satu pasukan awam utama negara itu.

Beliau bersedia untuk mengambil bahagian dalam rundingan itu, dengan syarat matlamatnya adalah untuk meneruskan proses pendemokrasian dan menghapuskan rejim rampasan kuasa.

“Tetapi kami menentangnya jika ia bertujuan untuk memberikan legitimasi kepada rejim rampasan kuasa.”

Dalam pada itu, Persatuan Profesional Sudan, satu lagi kumpulan utama berkata, ia menolak rundingan itu secara langsung.

Bagi pihaknya, Menteri Kewangan Jibril Ibrahim, yang juga ketua Pergerakan Keadilan dan Kesaksamaan, dengan bersyarat mengalu-alukan inisiatif Pertubuhan Bangsa-Bangsa Bersatu untuk memudahkan dialog antara parti-parti Sudan.

“Kami mengalu-alukan inisiatif itu, tetapi dengan syarat bahawa dialog itu adalah dialog dalaman Sudan semata-mata dan proses pemudahcaraan tidak berubah menjadi campur tangan terang-terangan dalam hal ehwal dalaman Sudan,” kata Ibrahim melalui ciapan di Twitternya.

Selain itu, Gabenor Darfur, Mani Arkoi Minawi, ketua Pergerakan Pembebasan Sudan mengalu-alukan inisiatif PBB dan menggesa Kesatuan Afrika untuk menyertainya.

Menerusi laman Facebooknya beliau berkata, “Kami mengalu-alukan inisiatif PBB untuk menggalakkan dialog antara parti-parti Sudan.”

Terdahulu, rampasan kuasa yang diketuai oleh ketua tentera, Leftenan Jeneral Abdel Fattah al-Burhan pada 25 Oktober 2021 menggagalkan perjanjian tempoh peralihan, perjanjian berdasarkan prinsip perkongsian kuasa antara tentera dan orang awam, yang sukar dicapai selepas itu setelah penggulingan bekas Presiden Omar al-Bashir pada 2019.

“Rampasan kuasa tentera bukanlah rampasan kuasa, sebaliknya matlamatnya hanya untuk membetulkan perjalanan fasa peralihan di Sudan,” tegas al-Burhan.

Dalam pada itu, pihak berkuasa berulang kali menafikan menggunakan peluru hidup terhadap penunjuk perasaan dan menegaskan bahawa berpuluh-puluh pasukan keselamatan telah cedera semasa demonstrasi.

Polis di Sudan berkata, mereka menahan 86 orang semasa demonstrasi baru-baru ini. Agensi berita rasmi Sudan menyifatkan orang yang ditangkap sebagai penunjuk perasaan.

Pada Ahad, beribu-ribu rakyat Sudan telah mengambil bahagian dalam protes untuk menyatakan kecaman mereka terhadap rampasan kuasa tentera, walaupun pihak berkuasa menutup jambatan utama yang menghubungkan Khartoum dengan bandar Omdurman dan Khartoum Utara.

Penunjuk perasaan dan persatuan perubatan mengesahkan bahawa lebih banyak kematian telah berlaku dalam demonstrasi anti-rampasan kuasa tersebut.

“Dua orang terbunuh dan berpuluh-puluh cedera,” menurut Jawatankuasa Pusat Doktor Sudan.

Protes anti-rampasan kuasa diteruskan di negara ini walaupun bekas Perdana Menteri, Abdullah Hamdok meletakkan jawatan pada 2 Januari lalu.

Hamdok telah mencapai persetujuan pada 21 November dengan tentera di mana beliau akan kembali ke jawatannya selepas menghabiskan beberapa minggu di bawah tahanan rumah selepas rampasan kuasa.

“Saya telah cuba menghalang Sudan daripada tergelincir ke arah bencana, tetapi hakikatnya negara itu kini di persimpangan berbahaya yang mengancam kewujudannya,” kata Hamdok ketika meletakkan jawatannya itu.

Hamdok telah meletakkan jawatannya dalam rampasan kuasa oleh tentera, kemudian beliau kembali ke jawatannya selepas kritikan luar dan protes besar-besaran.

Tidak lama kemudian, beliau muncul di televisyen untuk menandatangani perjanjian perkongsian kuasa baharu dengan al-Burhan, di tengah-tengah protes besar-besaran yang berterusan.

Namun, Perikatan Awam yang mencalonkan Hamdok untuk jawatan perdana menteri dua tahun lalu, enggan mengiktiraf sebarang perjanjian baharu.

Kementerian Penerangan Sudan telah mengumumkan penahanan Hamdok, sambil menambah bahawa Hamdok telah dipindahkan ke lokasi yang tidak diketahui selepas enggan mengeluarkan kenyataan menyokong rampasan kuasa tentera yang sedang berlaku.

Kementerian telah berkata sebelum ini bahawa pasukan tentera bersama yang menahan Hamdok di bawah tahanan rumah mendesaknya untuk mengeluarkan kenyataan menyokong.

Akan tetapi, Hamdok menggesa rakyat Sudan menentang percubaan rampasan kuasa dengan cara aman dan mempertahankan revolusi mereka.

Begitu juga Persatuan Profesional Sudan yang merupakan salah satu kumpulan paling terkemuka yang mengetuai protes terhadap bekas Presiden Omar al-Bashir, menerbitkan satu catatan di laman Twitternya sambil menyeru rakyat Sudan untuk berdemonstrasi untuk menggagalkan rampasan kuasa tentera.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Usaha Tangguh Pembentangan RUU Kawalan Tembakau Diselar

SERI KEMBANGAN – Persatuan Kesihatan IKRAM Malaysia (IKRAM Health) menyelar tindakan mana-mana pihak yang ingin menangguhkan lagi pembentangan dan kelulusan Rang Undang-undang (RUU) Kawalan Produk Tembakau dan Merokok serta pelaksanaan Generasi

Penamat Rokok (GEG) sehingga ke sidang Parlimen yang berikutnya.

“Penangguhan ini akan menyebabkan ‘lacuna’ (kelompongan undang-undang) yang sedia ada ini akan terus berlaku sepanjang tempoh itu lantaran tiada kawalan terhadap produk rokok elektronik atau vape selepas nikotin untuk produk tersebut telah dikecualikan daripada Akta Racun baru-baru ini,” kata Yang Dipertua IKRAM Health Malaysia, Dr Mohd Afiq Mohd Nor.

Beliau turut mengingatkan Ahli-ahli Parlimen agar tidak mudah ditipu dan diperdayakan lagi

oleh industri tembakau serta vape dalam usaha kerajaan untuk membentangkan RUU ini.

“Selama ini mereka telah berdekad lamanya memunggah kekayaan atas kemudaratan kesihatan awam sehingga telah membunuh lebih 29,000 orang setiap tahun angkara tabiat merokok tersebut.”

“Kesihatan rakyat mestilah diutamakan, bukannya keuntungan konglomerat yang rakus, apatah lagi undi kecil mereka,” tegas Dr Mohd Afiq dalam satu kenyataan media sempena Hari Tanpa Tembakau Sedunia pada Rabu.

Beliau mengalu-alukan hasrat kerajaan untuk membentangkan RUU tersebut dalam Sidang Parlimen kali ini selaras dengan sokongan yang telah diberikan YAB Perdana Menteri, Dato’ Seri Anwar Ibrahim dalam sidang Dewan Rakyat yang lepas.

“Justeru, sambutan hari ini akan menjadi lebih bersejarah andainya undang-undang ini

berjaya diwartakan oleh kerajaan yang memerintah pada hari ini,” ujanya.

IKRAM Health juga menggesa agar semua pihak terus memainkan peranan yang lebih proaktif dalam memberikan kesedaran terhadap penggunaan produk-produk merokok yang diketahui umum telah mengakibatkan banyak kemudaratan kepada kehidupan manusia.

Jelasnya, tema Hari Tanpa Tembakau Sedunia pada tahun ini iaitu ‘Kita Memerlukan Makanan, Bukannya Tembakau’ sangat tepat dalam menggambarkan situasi dunia pada hari

ini yang komited untuk menamatkan produk yang telah hampir seabad umurnya

membunuh lebih 8 juta manusia pada setiap tahun.

“Kita perlukan bekalan makanan yang cukup dan sihat, bukannya produk tembakau dan merokok serta nikotin yang memudaratkan,” tegas Dr Mohd Afiq lagi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Trend Syarikat Vape Taja Sukan Amat Merisaukan

Baru-baru ini tular lagi isu penajaan pasukan sukan oleh syarikat berkaitan merokok alaf baru atau dikenali sebagai vape.

Apa yang mengecewakan lagi adalah Timbalan Menteri Belia dan Sukan turut hadir dalam majlis perasmian jersi sebuah pasukan bola sepak liga amatur negara.

Walhal menurut Liga Bolasepak Amatur (AFL), pihaknya sudah memaklumkan kepada semua pasukan mengenai larangan menggunakan logo penaja berunsurkan rokok, termasuk rokok elektronik (vape).

Syarikat-syarikat industri vape kini semakin terdesak untuk merekrut anak muda melalui penajaan-penajaan pasukan sukan dan rekreasi yang majoritinya akan melibatkan penyertaan golongan belia dan remaja.

Hal demikian amat merisaukan ramai ibu bapa serta warga kesihatan yang melihat ia menjadi ancaman terbaru negara untuk generasi muda.

Penajaan sukan seperti ini adalah salah satu agenda normalisasi mereka terhadap tabiat vaping selain menjadi modus operandi untuk mempromosi produk vape dan penggunaannya secara tidak langsung.

Sebelum itu, sebuah pasukan bola sepak bawah 16 tahun di Sabah yang juga ditaja oleh syarikat vape turut dikecam hebat oleh netizen.

Manakala pada tahun 2020 pula, laman media sosial rasmi pasukan Selangor FA menjadi mangsa kecaman oleh para peminat bola sepak tempatan apabila memuat naik promosi produk rokok elektronik untuk para penyokong yang memiliki kad keahlian Red Giants.

Pasukan itu akhirnya akur dengan peraturan dan bangkangan masyarakat terhadap tindakan tersebut.

Sementara itu, penglibatan Timbalan Menteri dalam majlis pelancaran ini jelas telah melanggar Artikel 5.3 World Health Organization Framework Convention on Tobacco Control (WHO FCTC) yang melarang penglibatan anggota parti dengan pihak industri tembakau yang jelas akan mempengaruhi pendirian dan dasar sesebuah negara terhadap kawalan tembakau.

Pihak Pejabat Timbalan Menteri dan Kementerian seharusnya lebih berhati-hati dengan tipu daya industri vape dan tembakau yang menggunakan pelbagai cara untuk mempengaruhi masyarakat agar terjebak dalam amalan merokok.

Suka untuk diingatkan agar masyarakat tidak mudah terjebak dalam kegiatan yang mampu mengancam nyawa ini. Pihak yang terlibat dalam majlis tersebut seharusnya lebih cakna tentang keburukan akibat penggunaan produk vape yang dipromosikan oleh syarikat tersebut.

Kajian menunjukkan terdapat kesan akut akibat penggunaan vape, iaitu penyakit yang dikenali sebagai E-Cigarette or Vaping Product Use Associated Lung Injury (EVALI). Kerosakan yang berlaku terhadap paru-paru akibat EVALI ini adalah bersifat irreversible (tidak boleh dipulihkan).

Oleh itu, bagi menyahut komitmen yang diberikan oleh Menteri Kesihatan baru-baru ini yang akan terus memperjuangkan kawalan produk merokok dan vape, pembentangan Rang Undang-Undang (RUU) Kawalan Produk Tembakau dan Merokok 2022 yang telah lama tertangguh itu mestilah segera dilaksanakan bagi membolehkan kerajaan mengawal penjualan, promosi serta pengiklanan produk tembakau dan juga vape ini.

Kami juga menggesa agar pihak kerajaan dapat meneruskan peruntukan berkaitan Generational End Game (GEG) yang melarang sebarang pembelian dan penjualan produk merokok dalam kalangan mereka yang lahir pada 1 Januari 2007 dan seterusnya.

Sukan dan merokok termasuk vaping adalah musuh yang jelas. Bersukan adalah satu gaya hidup sihat, namun merokok atau vaping adalah tabiat buruk yang merosakkan tubuh badan.

Dr Mohd Afiq Mohd Nor
Yang Dipertua
Persatuan Kesihatan IKRAM Malaysia (IKRAM Health)

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadilah wanita yang melakar perubahan

Ramai yang berpandangan bahawa prinsip utama dan yang terpenting daripada demokrasi adalah kebebasan bagi setiap individu untuk bertindak dan memilih. Hal ini berkembang dari perdebatan awal falsafah antara realisme dan nominalisme pada akhir abad pertengahan di Eropah.

Demokrasi berasal daripada perkataan Greek yang bermaksud demos – rakyat dan kratos – kekuasaan = kekuasaan rakyat. Maka, maksud secara nyatanya adalah kekuasaan rakyat.

Para realisme mengambil sudut pandang yang umum yang menganggap bahawa spesis-spesis alam adalah nyata, sedangkan para nominalisme mempunyai pandangan yang lebih spesifik yang berpandangan hanyalah manusia adalah tunggal yang sebenarnya.

Dalam konteks Malaysia yang mengamalkan sistem pemerintahan demokrasi berparlimen, maka pilihanraya yang diadakan lima tahun sekali adalah salah satu ciri utama dalam memilih pemimpin untuk mengurus tadbir negara ini secara benar lagi adil mengikut lunas-lunas perlembagaan.

Sejarah penglibatan wanita dalam politik dan proses pemilihan kepimpinan negara bermula sejak zaman sebelum merdeka lagi. Pada era 50-an sekumpulan wanita menubuhkan angkatan wanita sedar (AWAS).

Pada umumnya tujuan mereka ketika itu adalah untuk membangkitkan semangat menentang penjajah. Selepas kemerdekaan, wanita terus mengorak langkah melibatkan diri dalam proses pilihanraya.

Penglibatan ini boleh dikategorikan sebagai penglibatan umum seperti penyertaan sebagai pengundi, juru kempen mahupun ahli parti atau pertubuhan.

Penglibatan khusus pula adalah penglibatan langsung menjadi kepimpimpinan organisasi politik atau NGO serta menjadi calon dalam pilihan raya. Penglibatan secara khusus ini seterusnya melayakkan wanita untuk menganggotai badan pembuat dasar tertinggi negara dalam Dewan Rakyat dan Dewan Negara.

Walaupun sudah berjuang selama lebih 60 tahun, penglibatan wanita dalam politik ini masih jauh dari sasaran 30% wanita dalam pembuat dasar tertinggi  kerana bilangan anggota Parlimen wanita Malaysia hari ini baru mencapai 10.81 %.

Usaha perlu terus dilakukan di pelbagai peringkat untuk menyediakan wanita dan masyarakat agar penglibatan wanita dalam proses demokrasi pemilihan pemimpin peneraju negara ini dapat dioptimumkan kerana penglibatan wanita akan menambahkan kesejahteraan masyarakat keseluruhannya.

Sebenarnya, wanita memiliki keperluan khusus yang hanya dapat difahami dengan baik oleh perempuan itu sendiri. Maka, penyertaan wanita sebagai pembuat keputusan politik dapat mencegah daripada berlakunya diskriminasi terhadap wanita yang selama ini sering terjadi dalam masyarakat di negara ini.

Sebagaimana Setiausaha Agung Persatuan Ahli Parlimen Negara Komanwel (CPA), Akhbar Khan berkata (8 Julai 2017: Utusan), hanya Ahli Parlimen wanita yang berupaya membantu mengurangkan ketidakstabilan jantina dengan menggubal dan menguatkuasakan undang-undang membela hak serta kebajikan golongan berkenaan.

Beliau turut mendedahkan laporan Pertubuhan Bangsa-Bangsa Bersatu (PBB) mencatatkan bilangan ahli Parlimen wanita di peringkat dunia mencecah sebanyak 9,000 orang atau 23.3 peratus hujung tahun (2016). Ternyata jumlah itu telah meningkat dua kali ganda namun ia masih terlalu kecil jika diukur dengan peratusan kaum wanita yang ada.

Lebih menyedihkan apabila bilangan Ahli Parlimen di peringkat negara-negara Komanwel pula dikuasai oleh golongan lelaki sebanyak 82 peratus manakala 17 negara di wilayah yang lain langsung tidak memiliki Ahli Parlimen wanita dan jumlahnya hanya 18 peratus Ahli Parlimen Komanwel adalah wanita.

Parti politik disaran menampilkan lebih ramai calon wanita dalam Pilihan Raya Umum Ke-14 (PRU-14) dalam usaha mencapai sasaran 30 peratus Ahli Parlimen wanita di negara ini. Ketika ini hanya 10.81 peratus atau 24 daripada 222 Ahli Dewan Rakyat adalah wanita, manakala di Dewan Negara, hanya 22 peratus ahlinya adalah wanita.

Pengerusi Ahli Parlimen Wanita Komanwel (CWP), Datuk Dr Noraini Ahmad, berkata (7 April 2017: Berita Harian) sasaran 30 peratus untuk negara ini selaras dengan matlamat yang ditetapkan di peringkat antarabangsa.

Oleh yang demikian, ketua-ketua kerajaan bagi negara Komanwel perlu mengambil tindakan bagi mencapai 30 peratus wanita sebagai penggubal undang-undang, iaitu sasaran yang sama diletakkan di Malaysia.

Sebagaimana yang dikatakan Khairy Jamaluddin (4 Disember 2017: Berita Harian), pembabitan wanita dalam bidang politik di negara ini dianggap ‘menyedihkan’ dan perlu dipertingkat seiring nisbah jantina yang hampir seimbang.

Golongan wanita perlu melihat bidang politik sebagai cabaran besar, sejajar usaha Malaysia menjadi antara 20 negara maju menjelang 2050. Bidang kerjaya lain ramai wanita sertai tetapi dalam politik tidak begitu dan sesuatu perlu dilakukan.

Tahukah kita, sebenarnya, bukan sahaja Malaysia yang ingin mencapai 30% wanita di Parlimen dan pembabitan dalam politik tidak hanya menjadi agenda di Malaysia, malah turut dilaksanakan di negara-negara Komanwel.

Menelusuri sejarah negara lain, realitinya hanya dengan jumlah yang signifikan, wanita mampu menghasilkan perubahan yang sangat bermakna untuk negaranya seperti perubahan kebijakan dan peraturan undang-undang yang turut memasukkan keperluan-keperluan khusus yang menjadi nilai tambah kepada wanita sebagai sebahagian daripada agenda nasional.

Sesekali kita bercermin kepada sosok pemimpin wanita di pelbagai negara yang berhasil membawa dunia ke peringkat yang jauh lebih baik daripada biasa, tentunya sungguh menginspirasikan (Artikel Atriza Umar: Wanita Perubahan & Politik, 26 September 2017: Sinar Harian).

Mungkin sahaja, kepimpinan negara untuk sesi Pilihanraya Umum Ke-14 akan datang, Malaysia dipimpin oleh wanita sebagaimana negara Republik Singapura? Paling tidak, Timbalan Perdana Menterinya wanita serta jemaah kabinetnya tidaklah sedikit dalam kalangan wanita sebagaimana barisan kabinet yang ada kini.

Di India, Indira Gandhi, Perdana Menteri wanita pertama negara itu berjaya membawa perdamaian. Walaupun kontroversi, kepemimpinan Indira Gandhi banyak membawa perubahan, salah satunya adalah memerangi kelaparan di India.

Kelaparan kronik yang terjadi ini diperangi dengan cara memperkenalkan bibit unggul kepada para petani. Menariknya pada masa pemerintahan beliau, India juga mula mengembangkan teknologi nuklear.

Pada masa kepimpinannya, Indira Gandhi berjaya membawa perubahan besar dalam program pertanian sehingga mampu menurunkan angka kemiskinan negaranya.

Beliau juga menandatangani Perjanjian Shimla untuk menyelesaikan sengketa Kashmir secara damai. Selain itu, ia juga memimpin sebuah gerakan yang disebut Revolusi Hijau untuk mengatasi kekurangan makanan di Punjab.

Wanita pertama yang memimpin sebuah negara Islam ialah Benazir Bhutto, pada masa pasca penjajahan. Beliau yang berkarismatik terpilih sebagai Perdana Menteri Pakistan pada tahun 1988 dan pernah dipaksa turun daripada jabatannya sebanyak dua kali. Di samping penolakan-penolakan yang terjadi, Benazhir Bhutto berjaya mencatat sejarah sebagai pemimpin wanita Muslim yang sangat berpengaruh!

Apa yang menariknya, dalam kempen pilihan raya, beliau menyuarakan keprihatinan mengenai masalah-masalah sosial kaum wanita, masalah kesihatan dan diskriminasi terhadap wanita. Selain itu, beliau mengumumkan rancangan untuk membentuk pejabat polis wanita, kehakiman dan bank-bank pembangunan khusus untuk wanita.

Sebenarnya, banyak lagi contoh lain yang boleh kita hamparkan, akan tetapi dengan dua kisah ini, tentunya negara ini wajar memberi ruang dan peluang khusus untuk wanita memimpin dan menyerlah ke hadapan.

Ya, sejak 1955 sehingga kini, bilangan wanita di Parlimen terdapat peningkatannya. Jika pada tahun 1955, hanya seorang yang dipilih ke Parlimen, dan hari ini kita dapat lihat ada 23 orang iaitu dalam lingkungan 10.4%. Hari ini, ada tiga menteri dan lima timbalan menteri wanita. Di Dewan Negara, 28.8% adalah Senator wanita.

Di rantau ASEAN, Malaysia berada pada kedudukan yang terkebelakang dengan peratusan 10.4 ini. Di Filipina contohnya, 27.3% di Parlimen adalah wanita; Singapura (25.3%), Laos (25%); Vietnam (24.3%); Cambodia (20.3%); Indonesia (16.8%). Kedudukan Malaysia hanya mengatasi Thailand (6.1%) dan Myanmar (5.6%).

Manakala di peringkat seantero dunia, Rwanda mempunyai 63.8% wanita di Parlimen diikuti dengan Andorra (50%), Cuba (48.9%), Sweden (40.8%) dan Afrika Selatan (43%).

Menelusuri sejarah lampau negara, banyak suara-suara gah seorang wanita mampu merubah corak politik negara. Ya, memang bukan mudah, namun tidaklah susah.

Utamanya warga negara ini perlu diberikan pendedahan yang benar berkaitan politik. Bukan politik sampah, kotor dan busuk sebagaimana yang berlaku kini. Setiap hari ada sahaja isu politik yang ‘jengkel’ didengar.

Dalam akhbar Straits Times pada 20 Julai 1947, artikel pertama Mantan Perdana Menteri, Tun Dr. Mahathir Mohamad dalam kolum C.H.E Det adalah tentang ‘Malay Women Make Their Own Freedom.’

Pada 1949, Dato’ Onn Jaafar, Presiden pertama parti UMNO menyatakan, suara wanita akan menjadi as powerful as that of the men – the voice of both will determine the shape of the administration of the country.

Wanita telah memainkan peranan yang penting dalam pilihan raya seperti Khadijah Sidek dan Rahimah Abdul Rahman serta isteri dan anak perempuan pemimpin lainnya.

Namun, tidak ada wanita yang turut serta dalam proses rundingan kemerdekaan sehinggalah pemilihan Halimahton Abdul Majid, calon Ulu Selangor dalam pilihan raya Majlis Perundangan Persekutuan pada tahun 1955 dan seterusnya Tan Sri Aishah Ghani menjadi Senator pertama pada 1962 manakala anggota Kabinet pertama wanita ialah Tun Fatimah Hashim pada tahun 1969.

Sungguh kita dapat lihat hari ini, telah ada wanita yang rasional, bijak, berkemampuan, berintegriti dan bersedia untuk mengemudi kepimpinan baik di peringkat tempatan mahupun nasional.

Akan tetapi kita perlulah berusaha untuk memberi pendedahan yang mudah tentang politik, agar masyarakat negara ini terbuka mindanya dalam membuat pilihan ketika pilihanraya nanti dalam membantu proses pembangunan negara.

Maka wajarlah wanita-wanita Malaysia melibatkan diri dalam ‘pesta demokrasi’ yang akan berlangsung di negara ini. Bukan itu sahaja, wanita juga perlu menjadi kaum yang bersedia dan bersama-sama menyongsong perubahan yang lebih cemerlang bagi melakar sebuah Negara Rahmah yang diidam-idamkan semua dengan merealisasikannya melalui peti undi.

Dr Hajah Hafidzah Haji MustakimAhli Dewan Perwakilan Nasional (DPN)Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Manhaj Rabbani, Ummah Berkualiti

Islam yang diwariskan kepada kita oleh junjungan besar Nabi Muhammad SAW adalah agama dan sistem hidup yang sempurna, lengkap dan menyeluruh, bersumber daripada Allah SWT, Tuhan Pencipta Alam.

“…Pada hari ini, Aku telah sempurnakan bagi kamu agama kamu, dan Aku telah cukupkan nikmat-Ku kepada kamu, dan Aku telah redakan Islam itu menjadi agama untuk kamu…” (Surah al-Ma’idah: 3)

Islam yang tulen mengangkat martabat keinsanan manusia. Memang selayaknya begitu kerana manusia adalah hamba Allah SWT yang dikurniakan amanah kekhalifahan untuk mentadbir seluruh alam. Penyempurnaan amanah yang besar tersebut akan membuahkan natijah kemakmuran dan kesejahteraan hakiki kepada seluruh manusia berserta dunia dengan segala isinya.

Berpaksikan keimanan dan ketakwaan kepada Allah SWT, seseorang individu Muslim yang mukmin mengisi hidupnya dengan penuh tanggungjawab terhadap diri, keluarga, masyarakat, negara dan seluruh alam.

Muslim yang mukmin melihat dunia di sekelilingnya dengan pandangan rahmah dan berusaha menggalakkan dan menegakkan kebaikan, serta mencegah dan menentang kemungkaran, bersesuaian dengan firman Allah SWT:

“Kamu (umat Islam) adalah umat terbaik yang dilahirkan untuk manusia, (karena kamu) menyuruh (berbuat) yang makruf, dan mencegah dari yang mungkar, dan beriman kepada Allah.” (Ali Imran: 110)

Kualiti inilah yang mengangkat generasi pertama al-Quran sebagai pemimpin dan contoh teladan manusia zamannya, dan mendasari tamadun kegemilangan Islam berkurun lamanya pasca nubuwah.

Sayangnya hari ini, ramai daripada kalangan umat Islam hanya mematuhi aspek ritual keagamaan, sedangkan roh sebenar Islam untuk membentuk insan yang soleh dan musleh sering dikesampingkan. Akibatnya, pelbagai permasalahan timbul, sama ada dari sudut akhlak, sosial, ekonomi, politik dan sebagainya.

Lebih malang lagi, tindak tanduk sebahagian yang diberi amanah memimpin umat Islam juga tidak memberi cerminan sebenar Islam sebagai syariat yang benar dan mulia, menegak keadilan, menolak kezaliman, membela mereka yang tertindas dan memerlukan dan menjadi rahmat kepada seluruh alam.

Malahan, amalan rasuah, politik berkepentingan dan pecah amanah menjadi amalan sebahagian daripada pemimpin umat Islam. Akibatnya, perpecahan umat Islam terus berlarutan dan penyakit dan permasalahan yang timbul tidak dapat diselesaikan.

Sempena kedatangan tahun baru Hijrah kali ini, marilah kita memperbaharui azam untuk menghidupkan kembali sifat dan keperibadian Islam yang tulen dalam diri, keluarga dan masyarakat kita.

Musibah pandemik Covid-19 berserta krisis-krisis politik, ekonomi dan sosial yang melanda sewajarnya menjadi peringatan besar bagi umat Islam di negara kita untuk kembali menghayati ajaran Islam yang sebenar.

Semoga dengan keazaman dan iltizam yang tinggi, umat Islam di negara ini dapat menghayati Islam sebagai manhaj hidup rabbani yang dirasai kesan, nikmat dan keberkatannya oleh semua yang berada di sekeliling kita.

Seterusnya, dengan penghayatan Islam yang benar dan tulen, umat Islam dapat memainkan peranan utama dalam membina negara yang adil, aman makmur, harmoni dan bersatu padu dalam kalangan masyarakat majmuk di bumi Malaysia yang tercinta.

“Tidaklah Kami mengutuskan kamu wahai Muhammad melainkan sebagai rahmat kepada sekalian alam.” (Surah al-Anbiyaa’: 107)

Ahli Jawatankuasa Pusat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mangsa banjir alami masalah berlipat ganda – Dinsuhaimi

“Banyak lagi tempat yang kekurangan perkara asas seperti air dan eletrik dan telah berlanjutan lebih daripada seminggu,” jelas beliau.

Beliau memohon kepada pihak yang bertanggungjawab dan masyarakat amnya supaya menyedari masalah utama ini yang dihadapi oleh mangsa-mangsa banjir khususnya di tempat-tempat seperti Dabong, Kemubu, Tanah Merah dan Kuala Krai.

“Walaupun mereka sudah kembali dari pusat-pusat pemindahan, tetapi mereka masih mengalami kesulitan ini,” tambahnya.

Beliau menjelaskannya dalam satu sidang media BBNGO semalam di pusat operasinya di sini hasil daripada maklum balas dan laporan dari misi-misi gabungan NGO tersebut di sekitar negeri Kelantan.

Menurut Dinsuhaimi yang juga merupakan Pengarah i-Bantu Kelantan, mangsa banjir juga terdedah kepada pelbagai penyakit bawaan air seperti leptospirosis, tifoid, dan kolera dan bawaan vektor seperti denggi dan malaria.

Katanya lagi, kebanyakan mereka yang terlibat ini daripada golongan yang miskin seperti penoreh getah dan pekebun kecil.

“Selain tidak mempunyai simpanan wang yang cukup, mereka juga kehilangan kerja, dan terdedah kepada pelbagai masalah sosial,’ tambahnya lagi.

Pihaknya juga mendapati pengagihan makanan dan sumbangan tidak dibuat sebaiknya kerana ada tempat-tempat menerima banyak sumbangan dan ada tempat-tempat yang belum mendapat bantuan sedikitpun.

“Ini adalah kerana pengurusan yang tidak efisien.

“Walau bagaimanapun kami merakam jutaan penghargaan kepada semua pihak dan individu yang datang menolong secara sukarela,” ujarnya.

Oleh itu, katanya, pihak BBNGO mencadangkan beberapa penyelesaian bagi masalah-masalah tersebut:

1. Penyelesaian secara segera perlu dibuat khususnya untuk masalah air memandangkan isu ini adalah amat besar dan tidak boleh diselesaikan oleh satu badan sahaja dan ia memerlukan sokongan padu daripada kerajaan negeri dan pusat dengan segera dan telus.

2. Penempatan segera hendaklah dibuat secara terancang tanpa berlengah sama ada dalam bentuk sementara atau kekal kepada golongan-golongan ini.

3. Menyeru supaya semua pihak tidak mengambil kesempatan daripada keadaan ini untuk memaksa mangsa-mangsa ini menerima pendirian politik tertentu atau pandangan-pandangan lain sebagai syarat menerima bantuan.

4. Memohon supaya bantuan segera perlu diberikan kepada golongan ini dalam bentuk tunai antara RM2,000 hingga RM5,000 khusususnya untuk golongan yang paling teruk terkesan daripada banjir ini.

5. Menyeru badan-badan korporat diseru supaya mengadakan program anak angkat di penempatan yang terjejas dengan musibah banjir ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah: Apabila Pemimpin No. 1 Negara Dihukum

Kempen, pendidikan mahupun peringatan secara berterusan perlulah dilakukan oleh kita semua bagi membanteras gejala rasuah.

Bukan sedikit waktu yang diperlukan apalagi bukan sesuatu yang mudah untuk direalisasi jika semua pihak tidak bergandingan melaksanakan peranan bagi mencapai tujuan itu.

Perjalanan atau usaha-usaha yang dilakukan perlulah berterusan dan bersama. Seperti kata Pengarah Urusan Kumpulan Karangkraf, Dato’ Hussamuddin Yaacub ketika majlis pelancaran buku ‘Korupsi Dan Kemunafikan Dalam Politik Melayu’ pada 22 September 2022 lalu:

“Setiap kita adalah nakhoda kapal, kemudi ada di tangan kita. Pilihlah corak kepimpinan dan pemimpin yang bermaruah, pemimpin yang berprinsip, pemimpin yang mengutamakan rakyat, juga pemimpin yang dapat membina serta membangunkan negara ini.”

“Dan bukan pemimpin yang menjadikan rakyat alat dan kuda tunggangan untuk memenuhi cita-cita peribadi mereka.”

Kita semua seharusnya bersatu merealisasikan sebuah negara yang bebas rasuah agar aman, sejahtera dan harmoni serta terus menyerlah hingga ke seantero dunia.

Ketirisan hasil negara yang berlaku disebabkan rasuah semakin menjadi-jadi, berlaku di serata tempat dan di pelbagai peringkat. Wang negara yang diselewengkan, bocor dan tiris di sana sini kerana memenuhi sifat tamak dan kepentingan peribadi.

Sampai bilakah kita terus leka dan tenggelam dalam pendustaan mereka yang tidak bertanggungjawab ini?

Teringat saya kisah ketika menghadiri pelancaran buku ‘Korupsi dan Kemunafikan Dalam Politik Melayu’ pada minggu lalu di Kompleks Kumpulan Karangkraf, tanpa sengaja terdengar perbualan dua orang yang duduk di sebelah. Maka beralihlah sekejap pendengaran ini.

“Orang politik ni memang itu je kerja dia. Makan rasuah tu biasa. Dah darah daging dia.”

Dan kawannya pun membalas, “Mana ada politik bersih. Semua kotor macam najis. Pembongak besar je orang politik tu. Rasuah makanan harian mereka dah.”

Dan dibalas lagi orang yang pertama tadi, “Memang. Orang politik ni najis je. Macam mana la mati mereka nanti.”

Belum sempat mereka berbalas kata selanjutnya, kawannya yang lain menyapa..

Begitulah, pemikiran mereka yang tampak daripada pemakaiannya seperti pegawai kerajaan, tetapi berfikiran sempit dan dangkal sedemikian.

Sedari awal mendengar perbualan mereka itu, terasa macam ingin saja mencelah dan membetulkan segala yang diungkapkan mereka itu. Namun, saya lebih memberi fokus kepada skrin besar yang memaparkan isu besar yang disampaikan oleh Sultan Perak.

Sayang sekali pemikiran mereka yang sedemikian. Hakikatnya politik itu bersih, mengajar tentang amanah, integriti, sabar, tanggungjawab dan bermacam lagi yang baik-baik.

Jika ke arah yang baik dan benar panduannya, meraih gunungan balasan pahala. Ya, benar, jika sebaliknya, memanglah seperti apa yang mereka katakan. Moga orang seperti mereka mendapat petunjuk yang benar.

Dalam pada itu, saya terfikir juga bagaimana persepsi atau pandangan masyarakat di pelosok kampung-kampung tentang politik dan rasuah. Barangkali, ia menjadi sesuatu yang di luar jangka sebagaimana kisah perbualan yang diketengahkan itu.

Ketika Pelancaran buku itu, DYMM Paduka Seri Sultan Perak, Sultan Nazrin Muizzuddin Shah bertitah:

“Rasuah dikenal pasti sebagai salah satu sebab utama yang membantutkan pertumbuhan ekonomi, menghilangkan minat pelaburan asing, meningkatkan kos pentadbiran dan urus niaga, menidakkan rakyat daripada mendapat perkhidmatan, serta mendorong berlakunya ketidakstabilan politik.”

Rasuah mengakibatkan pembangunan tidak lestari, pencemaran alam sekitar, pengagihan kekayaan tidak seimbang dan ketirisan khazanah negara.

Banyak negara dianugerahi rahmat Ilahi dengan pelbagai sumber kekayaan, tetapi kerana rasuah, ada negara yang terbenam dalam kemelut kemunduran, ada negara yang tertimbus dalam lumpur kemiskinan.

“Kekayaan negara disalah guna, hasil-mahsul lesap. Akibatnya, kemunduran terus melanda, kemiskinan terus merebak.”

Baginda bertitah, apabila tidak ada kesungguhan untuk membanteras rasuah, perlakuan rasuah akan tumbuh melebar, subur membesar, lalu diterima sebagai norma dan akhirnya meresap menjadi budaya, akhirnya memusnahkan sesebuah negara bangsa.

Melalui titah yang disampaikan baginda Sultan Negeri Perak itu, adalah satu gambaran jelas bahawa rasuah ini sangat merosakkan negara hingga mampu melumpuh dan melenyapkan segala hasilnya.

Dengan bahasa mudahnya, rasuah akan menjahanam dan memusnahkan negara!

Dalam pada itu, mantan Timbalan Perdana Menteri, Tun Musa Hitam, ketika hadir dalam Wacana Korupsi dan Kemunafikan dalam Politik Melayu yang dianjurkan Sinar Harian berkata:

“Nampaknya undang-undang telah berkuat kuasa, pertama kali pucuk pimpinan tertinggi di dalam negara diambil tindakan yang sangat memalukan hingga menjadi persoalan di pelbagai peringkat.”

Menurutnya lagi, itu sebagai satu pengajaran, proses perasaan pengetahuan, apa yang harus diambil tindakan berasaskan undang-undang dalam negara ini.

Rakyat harus berani mengakui bahawa amalan rasuah sedang berlaku pada skala yang membahayakan. Malaysia dalam kancah bahaya dek kerana gejala rasuah yang berleluasa.

Kerana rasuah jugalah ekonomi haram di negara kita sangat besar. Laporan Integriti Kewangan Global (Global Financial Integrity Report) 2017, Malaysia rugi RM1.8 trilion antara 2005 dan 2014 akibat pengaliran duit haram yang sebahagiannya berpunca daripada kegiatan rasuah.

Dan yang paling tragis, jumlah tersebut lebih daripada cukup untuk menampung hutang dan tanggungan hutang kerajaan sebanyak RM1.18 trilion!

Maka, peranan utama kita sebagai rakyat ialah berusaha membanterasnya dari yang sekecil-kecil unsur yang melibatkan korupsi hinggalah ke tahap yang dilakukan oleh ahli politik dan pemimpin negara. Segalanya perlu diteruskan tanpa henti.

Ingatlah kata-kata Dato’ Hussamuddin Yaacub ini, yang juga Ketua pasukan #RasuahBusters:

“Kita tidak perlu bina kubu seperti tembok China untuk membentengi negara daripada musuh. Cukup untuk kita bina tembok moral dan keimanan untuk pertahanan diri yang membentengi rasuah daripada terus-terusan membarah.”

Justeru, jadilah diri kita sendiri dengan sedaya dan sekuat tenaga bersatu membasmi budaya rasuah yang merosakkan ini.

Walau siapa pun kita, dan di mana pun berada, seharusnya kita meletakkan diri kita sebagai ejen-ejen pembasmi virus perosak ini. Jika tidak demikian, ia akan terus merebak dan membarah hingga menjadi virus yang sukar divaksin mahupun disembuhkan lagi.

Bekas Menteri Kewangan Indonesia, yang juga mantan Pengarah Pelaksana Bank Dunia, Dr Sri Mulyani Indrawati berkata mengenai korupsi, “Berani melakukan perubahan dan melawan korupsi adalah sesuatu yang membuat kita lebih dihargai.”

Tentu sekali ia perlukan pengorbanan yang besar dan mengambil waktu yang panjang untuk terus melawan dan menghapuskan kejahatan ini. Apabila segalanya itu dapat dijayakan, ia tentu menjadi sesuatu yang sangat dihargai apatah lagi dikenang kerana usaha-usaha tersebut membuahkan hasil.

Jika najis rasuah ini tidak dibenteras, nescaya makin banyak lagi kerosakan berlaku. Pemimpin korup dan pemberi rasuah semakin kaya, rakyat semakin miskin dan negara semakin mundur.

Hukuman yang sangat tegas harus dikenakan terhadap pemberi rasuah dan penerima rasuah. Setakat denda dan penjara sudah tidak dapat mencegah masyarakat daripada memberi dan menerima rasuah.

Sudah tiba masanya perasuah dan penerima rasuah dikenakan hukuman sebat. Tidak terkecuali, ada yang mencadangkan agar penerima rasuah dihukum tembak sebagaimana dilakukan di China.

Justeru, advokasi pendidikan dan kesedaran mengenai bahaya rasuah serta penguatkuasaan undang-undang harus berjalan seiring. Membanteras jenayah rasuah adalah tanggungjawab bersama. Ia bukan hanya tanggungjawab #RasuahBusters, penguat kuasa atau pemimpin, tetapi kita semua harus memainkan peranan.

Memetik kata-kata mantan ketua Pengarang Kumpulan Akhbar New Straits Times, Datuk Kadir Jasin dalam Komentarnya di Sinar Ahad yang bertajuk ‘Semua Orang Pikul Beban Rasuah’:

“Kalau kita nak bersihkan negara daripada najis rasuah ini, kita tak boleh benarkan Umno/BN balik berkuasa macam zaman Najib. Umno/BN kena taubat dan bersihkan dirinya daripada rasuah.”

Namun hakikatnya, walau siapa pun dan apa pun pangkat juga darjat seseorang itu, apabila rasuah yang dilakukannya, wajiblah kita menolak dan menentang mereka dengan konsisten tanpa kompromi.

Maka, memberikan pemahaman yang mudah dan jelas kepada setiap lapisan masyarakat agar menghindarkan diri dengan wabak yang semakin berleluasa ini perlu berterusan tanpa henti.

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


WBG tekad teruskan misi pecah kepungan Gaza

Membincangkan post-mortem misi WBG 2016 yang lalu, mesyuarat itu turut dihadiri Dr Fauziah Mohd Hasan beserta Hj Kamarul Zaman Shaharul Anwar, Ketua Pegawai Eksekutif MyCARE.

Usaha memecahkan kepungan Gaza melalui jalan laut ini dikoordinasikan di bawah Freedom Flotilla Coalition yang terdiri daripada organisasi dan aktivis kemanusiaan pelbagai negara.

Justeru, mereka yang hadir dan bersama dalam meyuarat perancangan WBG ini, menyatakan harapan yang tinggi agar kepungan ke atas Gaza akan tamat segera.

Ketua misi WBG 2016, Ann Wright, bekas diplomat AS berkata, selama mana Gaza tidak bebas, misi ini akan diteruskan.

Baginya, sangat penting untuk membincangkan apa yang berlaku di Gaza dan Palestin. Misinya adalah dengan memecahkan kepungan Gaza dan memberitahu penduduknya bahawa mereka tidak dilupakan.

Dalam pertemuan tersebut, mereka juga telah mengadakan sesi perkongsian tentang keadaan Gaza yang terpenjara sejak tahun 2007 bersama penduduk tempatan.

Dr Fauziah Mohd Hasan telah terpilih bersama 13 aktivis wanita dari lebih 10 negara yang menyertai misi Women’s Boat to Gaza (WBG) bertujuan membebaskan rakyat Palestin daripada cengkaman rejim Zionis.

Beliau adalah aktivis yang mewakili rantau Asia Tenggara dalam misi membawa mesej keamanan menggunakan kapal Zaytouna-Oliva pada 14 September 2016 lalu.

Namun, kapal dan kesemua aktivis misi tersebut ditahan tentera laut Zionis Israel setelah berada 35 batu menghampiri perairan Gaza, dan dipaksa menuju ke pelabuhan Ashdod serta dihantar pulang ke negara masing-masing.

Selain Malaysia, negara lain yang terpilih dalam misi anjuran Freedom Flotilla Coalition (FFC) itu ialah Sepanyol, Kanada, Turki, Amerika Syarikat, Sweden, Ireland, New Zealand serta Australia sebagai tanda solidariti kepada rakyat Palestin.


Benarkah guru sering ditindas?

Isu berkaitan guru kebelakangan ini sangat ketara memenuhi ruang-ruang media sosial. Ada yang berani menyuarakan secara telus dan benar. Seterusnya, kerana keberanian itu, mereka perlu ‘mengadap’ Unit Integriti Kementerian Pendidikan Malaysia (KPM).

Tidak terkecuali sebaliknya, ada yang memendam sendiri berikutan takut atau tidak rajin mendepani ‘amaran-amaran’ tertentu daripada pihak atasan.

Begitu juga saluran media negara yang tidak mengetengahkannya atau kata tepat mensensasikannya agar pihak yang sepatutnya peduli dan tersentak.

Dalam soal ini, bukan ingin menuding siapa yang menjadi kerajaan atau tidak, tetapi sewajarnya pihak yang memegang kuasa perlulah peka dan peduli dengan permasalahan atau cabaran yang dihadapi oleh para guru.

Sebagai contoh, terdapat guru yang menyuarakan rasa mereka terhadap pihak pengurusan sekolah atau pihak atasannya dengan sesuatu seperti yang menyentuh isu kebajikan guru, keprihatinan, bebanan tugas, permasalahan dan cabaran-cabaran lainnya.

Apa yang sadisnya, apabila disuarakan, mereka yang berkaitan itu akan dikenakan amaran dan tindakan yang hakikatnya sedikit pun tidak wajar dikenakan apa-apa tetapi diambil perhatian dan peduli oleh pihak atasan.

Sampai bila permasalahan guru-guru perlu didiamkan kerana pihak tertentu? Apabila isu pelajar, laju sahaja tindakan dikenakan kepada guru oleh pihak tertentu, namun tidak demikian untuk situasi yang dialami oleh guru-guru.

Baru-baru ini tular isu seorang lelaki yang mendakwa sebagai guru diasingkan di bilik simpanan stor tukang cuci oleh pihak sekolah di Ipoh kerana belum menerima vaksin Covid-19.

Sebagai masyarakat yang peduli, tentu setiap kita merasakan tindakan itu tidak sewajarnya terjadi, apatah lagi balasan Timbalan Menteri Pendidikan, Datuk Dr Mah Hang Soon sebagaimana dilaporkan media, menggesa orang ramai diminta supaya tidak memperbesarkan perkara itu.

“Pada saya elok jangan kita uar-uarkan perkara ini kerana akan menjadikan keadaan bertambah keruh. Jangan buat spekulasi dan tunggulah laporan penuh,” katanya yang juga Timbalan Presiden MCA pada 27 November lalu.

Menurutnya, kerajaan sentiasa menjaga kebajikan semua pihak khususnya murid dan guru ketika berada di sekolah bagi sesi pembelajaran secara bersemuka.

Pada hemat saya, ini bukan soal keadaan bertambah keruh atau tidak. Sewajarnya beliau memberikan maklum balas yang menenangkan apalagi membela para pendidik.

Isu tersebut perlu diselami kerana bukan satu yang tular. Bahkan, sebelumnya telah ada isu guru yang tidak divaksin dilayani dengan tidak sepatutnya.

Justeru, pihak Kementerian Pendidikan Malaysia (KPM) wajar mendengar dan mencari solusi dengan baik segala isu yang dilontarkan, bukan menambahkan bebanan para guru atau langsung tidak mempedulikan suara-suara mereka.

Ini kerana pendidikan anak bangsa bermulanya daripada ‘tangan-tangan’ mereka seorang guru yang gigih melaksanakan tanggungjawab.

Maka, prihatinlah dengan luahan-luahan para guru demi kelangsungan pendidikan anak bangsa negara ini.

Sebagaimana memetik kata-kata seorang guru yang berani memperjuangkan kerjayanya dengan menggunakan slogan “Berjuang dengan adab, melawan dalam hormat”:

“Semoga sistem pendidikan negara kita akan ada perubahan positif dan menjadi lebih gemilang selepas ini.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PTI 2018: Bersama Membina Malaysia Baharu

Pertubuhan IKRAM Malaysia (IKRAM) mengadakan Perhimpunan Tahunan IKRAM 2018 (PTI 2018) di Dewan Plenary, Pusat Konvensyen Antarabangsa Putrajaya (PICC) pada hari ini, Sabtu, 17 November 2018.

Perhimpunan ini dihadiri lebih 3,000 orang yang terdiri daripada tetamu serta pemimpin, ahli dan penyokong IKRAM dari seluruh negara bagi merapatkan ukhuwah dan menyemarakkan semangat perjuangan.

Matlamat yang ingin dicapai daripada perhimpunan kali ini ialah:

1. Meningkatkan kesedaran semua pihak tentang kepentingan untuk bersama-sama menyumbang dalam proses pengislahan negara.

2. Mengetengahkan kaedah terbaik untuk menggalakkan penglibatan dan menggembleng sumbangan pelbagai pihak dalam pembinaan Malaysia Baharu.

3. Mengetengahkan solusi IKRAM sebagai pertubuhan dakwah yang aktif menyumbang kepada pembangunan masyarakat dan negara.

IKRAM ditubuhkan pada 22 Oktober 2009 dan mempunyai cawangan di 15 negeri dan 88 kawasan di seluruh negara serta mempunyai keahlian lebih 20,000 orang.

Dalam Ucapan Presiden, IKRAM menyokong penuh usaha kerajaan untuk mereformasi institusi dan menyokong gagasan Rahmatan Lil ‘Alamin yang sedang dilaksanakan kerajaan.

Ia selari dengan visi IKRAM yang berusaha menjadikan Malaysia sebagai sebuah Negara Rahmah berdasarkan 12 ciri berasaskan Islam.

IKRAM merakamkan penghargaan kepada Timbalan Menteri Kewangan, YB Dato’ Ir Hj Amiruddin Hamzah yang sudi hadir menyampaikan ucaptama “Malaysia Baharu: Peranan NGO dan NGI”.

Ustaz Dr Hj Mohd Parid Sheikh AhmadPresidenPertubuhan IKRAM Malaysia


IKRAM Johor sasar jahit 4,000 PPE

SKUDAI – Projek Personal Protective Equipment (PPE) IKRAM Johor 2.0 yang memulakan operasinya pada 9 Jun lalu di Kompleks IKRAM Johor telah berjaya menghasilkan sebanyak 900 helai gaun PPE sehingga 22 Jun lalu.

“Pasukan Jahit PPE IKRAM Johor yang diketuai oleh Dr Murniati dengan kekuatan tenaga sukarelawan bertugas seramai 20 orang dalam kalangan ahli IKRAM Johor,” kata Ketua Projek PPE IKRAM Johor, Dr Siti Kamariah Othman.

Menurutnya, dengan kekuatan jentera sebanyak lapan buah mesin jahit industri dan lima mesin jahit portable, mereka telah berjaya menghasilkan secara purata 70 hingga 100 helai PPE setiap hari.

“Projek ini masih berlangsung dan dijangka bakal menghasilkan sekitar 4,000 helai PPE, tempahan daripada fasiliti kesihatan kerajaan di sekitar negeri Johor.”

Pada 22 Jun juga, sebanyak 830 PPE telah diserahkan kepada Hospital Temenggong Seri Maharaja Tun Ibrahim, Kulai (foto) untuk kegunaan para petugas barisan hadapan.

“Terima kasih kepada semua sukarelawan yang terlibat. Semoga para sukarelawan dikurniakan Allah keberkatan atas tenaga dan masa yang dilaburkan. Moga Allah redai usaha kecil membantu frontliners ini,” harapannya.

Projek PPE ini merupakan kolaborasi antara IKRAM Johor, IKRAM Health Johor dan Yayasan Pendidikan Hidayah (YPH).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hukuman Mati Mandatori Dimansuhkan, Jangan Keliru

SERI KEMBANGAN – Pemansuhan hukuman mati mandatori bukan bermakna hukuman mati sudah tiada lagi dan dihapuskan dalam undang-undang jenayah di Malaysia, kata Presiden Pertubuhan IKRAM Malaysia (IKRAM), Haji Badlishah Sham Baharin.

“Tetapi apa yang dimaksudkan dengan pemansuhan hukuman mati mandatori ialah mahkamah tidak lagi terikat untuk hanya memberikan hukuman mati sahaja bagi kesalahan-kesalahan tertentu,” ujar beliau dalam satu kenyataan media pada Ahad.

Jelas beliau, pemansuhan hukuman mati mandatori akan membolehkan mahkamah mempunyai pilihan dengan memberikan hukuman lain selain hukuman mati sekiranya mahkamah mendapati ia adil untuk diputuskan sedemikian untuk kesalahan-kesalahan tersebut.

Tambah Badlishah, IKRAM mengalu-alukan keputusan kerajaan untuk memansuhkan hukuman mati mandatori, selaras dengan saranan IKRAM pada tiga tahun lepas dalam kenyataan media bertarikh 8 Mac 2019 yang menyokong keputusan tersebut.

“..berdasarkan prinsip bahawa nyawa seorang manusia adalah sangat berharga yang mana ia hanya boleh diambil dalam keadaan yang sangat terhad dan juga dengan syarat yang sangat ketat selari dengan prinsip Maqasid Syariah iaitu pemeliharaan nyawa,”

Dalam pada itu, IKRAM konsisten berpendirian bahawa hukuman mati tetap perlu dikekalkan dengan sekurang-kurangnya lima (5) cadangan pembaikan sepertimana yang telah diutarakan dalam kenyataan media 2019 tersebut.

Berhubung perkara itu, pengamal undang-undang, Puan Fadhlina Sidek melalui status Facebooknya berkata, penghapusan hukuman mati mandatori tersebut tidak bermakna tiada lagi hukuman mati di Malaysia.

“Namun, terdapat syor lain yang juga penting dalam pembentangan laporan kajian Hukuman Gantian Terhadap Hukuman Mati Mandatori termasuk reformasi penjara, reformasi sistem jenayah dan agenda ‘restorative justice’ (keadilan restoratif).

Beliau berkata, hukuman mati masih ada, tetapi hukuman mati mandatori sahaja yang dihapuskan bagi beberapa kesalahan tertentu.

“Ini adalah permulaan kepada perjuangan reformasi sistem keadilan jenayah yang lebih sistematik dan efektif bagi menjamin keadilan untuk rakyat,” ujar Fadhlina.

Tambahnya lagi, rasional di sebalik penghapusan hukuman mandatori ini adalah berdasarkan laporan kajian Hukuman Gantian Terhadap Hukuman Mati Mandatori yang telah dibentangkan, mengambil kira syor-syor yang dicadangkan terhadap beberapa kesalahan yang perlu diberikan penelitian dan kajian lanjut.

“Keadilan bukan sahaja harus dilaksanakan tetapi mesti dilihat dilaksanakan.

Sebelumnya, Menteri Di Jabatan Perdana Menteri (Parlimen dan Undang-undang) melalui kenyataan media bertarikh 10 Jun 2022 telah mengumumkan pemansuhan hukuman mati mandatori yang mana ia merupakan kesinambungan daripada keputusan Kerajaan Pakatan Harapan sebelum ini.


Sumbang pengukur pelitup muka untuk barisan hadapan

Beliau merakamkan setinggi-tinggi penghargaan kepada Yayasan Ikram Malaysia kerana menghulurkan alatan tersebut yang sangat diperlukan bagi mengukur saiz muka untuk membuat pelitup muka khas bagi barisan hadapan yang mengendalikan kes Covid-19, selain ia menepati standard antarabangsa.

Selepas serahan, Encik Wan Guo Tung (ahli farmasi) melakukan demo cara penggunaan alat pengukur berkenaan yang kemudiannya akan diserahkan kepada Dr Lim yang bertanggungjawab sepenuhnya dalam penggunaan alat berkenaan.

“Program ini merupakan rentetan daripada program Seribu Harapan, Sejuta Senyuman iaitu serahan bantuan pek makanan kepada Hospital Sungai Buloh selama enam bulan,” kata Kamsani.

Jelasnya, program tersebut yang dilancarkan pada bulan Februari yang lalu telah memberi manfaat kepada tiga golongan iaitu peniaga kecil yang terjejas akibat Covid-19, pemandu bas yang terjejas akibat sekolah ditutup dan barisan hadapan di Hospital Sungai Buloh ini.

Tambahnya, Yayasan Ikram Malaysia ketika ini sedang menjayakan kempen Rayuan Ramadan yang sudah bermula minggu lepas. Mereka yang ingin menyumbang dalam kempen ini boleh menyalurkannya melalui pautan https://www.billplz.com/RR2021 atau https://www.i-bantu.org.my/reg.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Krisis Syria: Dunia Harus Bertindak

Menurut pentadbiran Obama, hasil maklumat perisikan yang boleh dipercayai mendakwa rejim Bashar melancarkan serangan kimia yang meragut 1,429 nyawa termasuk sekurang-kurangnya 426 kanak-kanak.

Namun, fakta yang lebih menyayat hati adalah lebih daripada 100,000 orang telah terkorban sejak konflik di Syria meletus pada Mac 2011 dan kira-kira dua juta rakyat negara itu menjadi pelarian.

Hakikatnya, sebarang tindakan pada ketika ini boleh dianggap terlambat kerana tragedi ini telah meragut nyawa ratusan ribu manusia yang tidak bersalah sepanjang 30 bulan konflik ini berlaku tanpa sebarang tindakan tegas masyarakat dunia.

Amerika tidak seharusnya hanya mendapat kelulusan Kongres dalam bertindak tetapi perlu mendapat Kelulusan Majlis Keselamatan PBB dalam melaksanakan misi keamanan. Tujuan kehadiran negara luar seperti Amerika adalah bukan untuk melancarkan peperangan baru tetapi bagi menghantar tentera pengaman untuk membendung pembunuhan yang berlaku disana.

Gabungan merasa prihatin terhadap perkembangan terkini di perairan Mediterranean yang mula menerima kehadiran Armada ke-6 Amerika yang menempatkan kapal perang USS Mahan bersama tiga lagi kapal pemusnah iaitu USS Gravely, USS Barry dan USS Ramage yang memiliki peluru berpandu Tomahawk serta armada daripada Russia seperti “Destroyer” Admiral Panteleyev, kapal perang Nikolai Filchenkov, sebuah kapal pengangkut pesawat Novocherkassk dan Minsk, dan kapal membawa peluru berpandu Moskva. Ini menunjukkan konflik di Syria bakal mencetuskan peperangan yang lebih besar sekiranya tidak ditangani dengan baik dan secara diplomasi.

Gabungan juga mengkritik Russia yang telah lebih awal mengkhianati persetujuan dunia untuk tidak membekalkan senjata berat seperti peluru berpandu S-300 kepada rejim Bashar Assad.

Selain itu, kehadiran tentera asing daripada Iran dan Hezbolla bagi membantu mempertahankan rejim adalah satu pencerobohan terhadap kedaulatan negara Syria secara terang-terangan pada 21 Mei lalu.

Justeru, serangan Amerika terhadap Syria tanpa mendapat kelulusan Resolusi PBB adalah tidak wajar. Prinsip ini harus dipegang oleh semua pihak dalam menyelesaikan konflik di Syria secara menyeluruh dan bersepadu.

Oleh yang demikian Gabungan Selamatkan Syria menggesa;

1. Amerika tidak campurtangan isu di Syria tanpa persetujuan Majlis Keselamatan PBB. Sebarang tindakan tentera oleh Amerika dan Barat ke atas rejim Syria tanpa sokongan Majlis Keselamatan PBB akan dianggap sebagai pencerobohan.

2. Negara Islam seperti Turki, Arab Saudi dan Malaysia mengambil peranan yang lebih ke hadapan dapat menyelesaikan isu Syria bagi memastikan kuasa besar seperti Amerika dan Russia terutamanya, tidak mencampuri urusan negara Islam demi kepentingan ummah sejagat.

3. OIC dan Liga Arab wajar bersidang dan terlibat secara langsung menghentikan pembunuhan di Syria dengan menghantar tentera pengaman yang boleh menghentikan pembunuhan yang sedang berlaku.

4. Bashar Assad ditangkap dan dihadapkan ke mahkamah atas tuduhan jenayah perang dan membunuh rakyat sebagaimana bekas Presiden Yugoslavia, Slobodan Milosevic yang dibicarakan atas tuduhan jenayah perang.


Kembalikan Kehebatan Malaysia Di Mata Dunia

Untuk membersihkan sesuatu yang kotor amatlah memakan waktu daripada mengotorkannya semula, demikianlah sesuatu yang boleh ditamsilkan terhadap situasi kepimpinan negara ketika ini.

Walau segalanya memerlukan waktu yang panjang dan lama, ia perlu dilakukan agar negara dapat diselamatkan dan menjadi lebih baik daripada yang sebelumnya.

Setelah Malaysia memiliki Perdana Menteri ke-10 setelah Pilihan Raya Umum ke-15 (PRU15), ia seakan-akan menghidupkan kembali suasana negara yang agak ‘terganggu’ dek kerana tiadanya tampuk pimpinan utama Malaysia.

Setiap hari ada sahaja kisah yang ditayangkan oleh media bagi menampakkan bahawa Malaysia kembali bangkit setelah sekian lama menantikan susuk pemimpin yang dinantikan ini.

Tidak kira hujung minggu, YAB Dato’ Seri Anwar Ibrahim tetap bekerja bagi memastikan kelangsungan negara kembali stabil, apatah lagi negara baharu saja mendepani pandemik yang merencatkan pelbagai sektor serta kehidupan rakyat.

Sebagai rakyat, kita seharusnya mendoakan serta menyokong aspirasi yang baik yang dibawakan oleh Perdana Menteri Malaysia ini. Selagi tidak betentangan dengan kehendak Islam dan norma yang sewajarnya, ia haruslah diikuti.

Dengan harapan yang mekar sebagai rakyat, negara ini mampu kembali subur dan makmur serta dikenali seantero, insya-Allah.

Minggu akhir November ini, buat julung kalinya Anwar berucap sempena perhimpunan warga Jabatan Perdana Menteri (JPM) di Putrajaya.

Dalam pertemuan itu, beliau menegaskan proses tatakelola kerajaan pimpinannya tidak boleh lagi berlaku kelulusan perolehan tanpa tender.

“Kerajaan tidak lagi mengizinkan kebocoran, ketirisan dan rasuah terus berleluasa. Soal peraturan, perolehan, soal kelulusan tanpa tender ini semua tidak boleh lagi. Maka untuk peringkat awal ini, saya ingin menyeru, mengajak penjawat awam untuk sama-sama dalam pasukan, mari kita bertekad untuk menyelamatkan negara kita,” tegas Anwar.

Tambahnya lagi, hidup rakyat secara umumnya, walaupun tidaklah separah beberapa negara lain, tetapi dalam keadaan yang agak sukar, sebab itu di peringkat awal beberapa hari ini, beliau tidak peduli terhadap segala fitnah.

“Saya tidak berminat menggali masalah kerajaan terdahulu sebaliknya mahu menumpukan soal kerja dan mengangkat martabat hidup rakyat.”

Jelasnya lagi, semua pihak perlu bekerjasama dalam pasukan bertekad menyelamatkan negara.

“Saya harap kita tumpu soal kerja. Yang penting ialah ke depan, apa yang boleh dan patut kita lakukan dalam mempersiapkan diri menghadapi masa depan,” ujarnya jelas.

Anwar yang mengangkat sumpah sebagai Perdana Menteri pada 24 November lepas, turut berkongsi pengalaman sewaktu menerajui Kementerian Kewangan suatu ketika dulu, beliau telah memberi arahan untuk tidak membenarkan ahli keluarga atau rakan terdekat mendapat kepentingan dalam projek berkaitan kerajaan.

Majlis perjumpaan hari ini turut dihadiri Ketua Setiausaha Negara, Tan Sri Mohd Zuki Ali dan Peguam Negara, Tan Sri Idrus Harun.

Dalam pada itu, Pantau Kerajaan Baharu menerusi Astro Awani, Felo Penyelidik ILHAM Centre, Mujibu Abd Muis berkata, karisma Dato’ Seri Anwar Ibrahim dan pengalaman sebagai menteri kabinet sebelum ini menjadi petunjuk kepada pembentukan kabinet yang kecil seperti yang diumumkan.

“Pengecilan saiz kabinet dilihat akan memberi impak besar kepada penstrukturan pentadbiran awam melibatkan penggabungan.”

Memang jelas kepentingan kepada pembentukan kabinet ini dibentuk dengan segera adalah satu tuntutan memandangkan perdana menteri saja tidak akan mampu mentadbir dan mengurus negara tanpa ada satu pasukan yang lengkap.

“Line up kabinet inilah yang akan menentukan jatuh bangun kerajaan yang dipimpin oleh YAB Dato’ Seri Anwar Ibrahim,” ujar Mujibu.

Tumpuan terbesar ketika ini ialah kabinet yang bakal dibentuk Perdana Menteri berkonsepkan perpaduan dan janji pilihan raya.

Sementara itu, penganalisis politik, Prof Wong Chin Huat berkata, tidak semua ahli parlimen mengisi jawatan menteri.

“Ahli parlimen selebihnya (yang tidak menjadi menteri itu) boleh melakukan semak dan imbang. Kalau semua jadi menteri, siapa yang akan kritik kerajaan lagi?” soalnya.

“Maka 25 peratus daripada keseluruhan ahli parlimen saiz yang wajar, iaitu 55 orang termasuk senator,” Prof Chin Huat berkata demikian dalam Agenda Awani pada Isnin.

Sebenarnya inilah masanya kita sebagai rakyat mengambil peluang bersama-sama merealisasikan Malaysia yang lebih baik, bersama barisan kerajaan yang dibentuk.

Hapuskan rasuah dan ketirisan yang pelbagai perlulah diutamakan, seterusnya memberikan masa untuk pihak berkuasa mengenakan hukuman yang sewajarnya.

Segala dakyah serta provokasi yang dicetuskan oleh pihak tertentu yang seakan-akan tidak boleh ‘move on’ dengan pilihan Raja-Raja Melayu terhadap pelantikan Dato Seri Anwar Ibrahim sebagai Perdana Menteri perlu dibanteras dan diambil tindakan sewajarnya.

Bukan itu sahaja, sesiapa pun yang berusaha mengganggu-gugat ketenteraman negara maka, perlulah dikenakan tindakan keras agar kestabilan dan keharmonian negara terjamin.

Apa yang pasti, kesejahteraan dan keamanan yang dinikmati oleh rakyat negara ini tidak boleh digugat oleh mana-mana pihak.

Rakyat Malaysia perlu bersama-sama menentang penceroboh itu dan melawan musuh-musuh kerana mahu mempertahankan kesejahteraan yang dinikmati.

Tidak ada cara yang lebih berkesan daripada kita menjalani kehidupan seperti biasa seterusnya menunjukkan bahawa apa jua yang cubaan provokasi yang dilakukan tidak mungkin dapat mengganggu-gugat kestabilan negara ini.

Atriza Umar
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ziarah Rahmah Ramadan: 100 Terima Bantuan di Kuching

SERI KEMBANGAN – Yayasan Ikram Malaysia telah mengadakan program Ziarah Rahmah Ramadan dengan kerjasama IKRAM Negeri Sarawak di Kampung Seri Maimunah, Kuching pada 22 Mac lalu.

Melalui program ini, pek sumbangan diagihkan kepada 100 orang penerima yang berasal dari beberapa buah kampung dan perumahan pekerja kilang di sekitar daerah Kuching seperti Kampung Sri Maimunah, Sungai Periok dan Jalan Mendu.

Pek sumbangan diisi dengan barangan keperluan dapur seperti beras 10 kg, gula, tepung, the , tin makanan, biskut, minyak masak dan pek kurma.

Yayasan Ikram Malaysia turut menaja cermin mata percuma kepada beberapa keluarga yang memerlukan.

Program yang mendapat penajaan Kedutaan Besar China di Malaysia telah dihadiri oleh Menteri Kedutaan, Tang Rui. Beliau diiringi oleh Konsulat Jeneral China di Kuching, Xing Weiping serta beberapa wakil konsulat.

Menurut Tang Rui, program ini adalah contoh nyata yang menunjukkan ikatan persahabatan dan persaudaraan yang erat antara rakyat negara China dan Malaysia.

Turut hadir pada acara penyerahan ialah Ketua Pegawai Eksekutif Yayasan Ikram Malaysia, Hj Kamsani Nasir, Yang Dipertua IKRAM Negeri Sarawak, Satria Arjuna Julaihi dan Pengurus Negeri, Yayasan Ikram Malaysia (Sarawak), Dr Sadiah Mohamad Ali.

Program ziarah ini bersempena kempen Rayuan Ramadan yang merupakan program kutipan dana bagi membantu golongan yang berkeperluan dan memerlukan. Kempen Rayuan Ramadan pada tahun ini merupakan anjuran kali ke-25 semenjak pertama kali dilancarkan pada tahun 1999.

Inisiatif Rayuan Ramadan ini merupakan usaha dan tanda keprihatinan Yayasan IKRAM Malaysia membantu golongan fakir miskin, asnaf, orang kurang upaya, warga emas, anak yatim, ibu tunggal dan golongan berkeperluan agar lebih ramai orang dapat menyambut Ramadan dengan lebih bermakna.

Program ini telah menerima sumbangan daripada penderma tetap, sumbangan orang ramai, badan korporat dan pelbagai pihak lain yang  prihatin.

Yayasan Ikram Malaysia menzahirkan penghargaan kepada para penyumbang budiman yang telah menderma kepada Yayasan Ikram Malaysia bagi membantu golongan yang berkeperluan dan memerlukan.

Untuk menyumbang melalui Rayuan Ramadan, sila klik pautan https://www.billplz.com/RR2023.


Kerjasama IKRAM, K-KOMM Semarak Bulan Kebangsaan

SERI KEMBANGAN – Bagi menyemarakkan Sambutan Bulan Kebangsaan (SBK 2022), Pertubuhan IKRAM Malaysia (IKRAM) bekerjasama dengan Kementerian Komunikasi dan Multimedia (K-KOMM) dari aspek hebahan dan publisiti.

“Alhamdulillah, kita telah mengadakan perbincangan semalam secara maya berkaitan perkara tersebut dengan Pengarah Bahagian Media dan Komunikasi Korporat, Jabatan Penerangan Malaysia, Dato’ E. Sivabalan,” kata Pengarah SBK 2022, Dr Sabariah Baharun.

Jelas beliau, K-KOMM akan membantu memanjangkan jemputan aktiviti-aktiviti sambutan oleh IKRAM kepada semua media dan juga mempromosi bahan-bahan sambutan.

“IKRAM sangat menghargai kerjasama dan bantuan ini, serta mengharapkan ia dapat diteruskan dalam kempen-kempen lain pada masa akan datang,” ujarnya.

Tambahnya, untuk permulaan, video lagu Selamanya Malaysia dan jingle Teguh Bersama telah dimasukkan dalam senarai video kolaborasi lagu-lagu patriotik di laman web kempen kemerdekaan kerajaan, Merdeka360 melalui pautan http://merdeka360.my/web/.

“Melalui perbincangan tersebut, IKRAM akan menyediakan semua bahan SBK 2022 dan pihak K-KOMM akan membantu publisitinya.”

“Begitu juga dengan video aktiviti kempen, serta liputan program yang melibatkan kehadiran menteri.”

Menurut Dr Sabariah, aktiviti-aktiviti SBK 2022 telah berlangsung sejak 1 Ogos lalu dan berakhir pada 16 September 2022 dengan program kemuncak iaitu Karnival Kita Anak Malaysia di UTM Kuala Lumpur.

“Kita mengajak semua rakyat Malaysia untuk menyokong sambutan ini dan hadir bersama-sama memeriahkan karnival pada 16 September nanti.”

Info lanjut aktiviti Sambutan Bulan Kebangsaan 2022 boleh dilayari di Portal IKRAM atau pautan https://linktr.ee/teguh_bersama.

Mewakili IKRAM, turut hadir dalam perbincangan maya bersama K-KOMM Ketua Kluster Masyarakat Progresif, Hj Ainullotfi Abdul Latif, Timbalan Pengarah SBK 2022 Dr Wardah Mustafa Din dan Ahli-ahli Jawatankuasa Sambutan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bajet 2023: Pertingkat Sumber Manusia di Sektor Kesihatan

KUALA LUMPUR – Persatuan Perubatan Malaysia (MMA) berharap peruntukan lebih berkesan akan diberikan kepada sektor kesihatan negara dalam Bajet 2023 yang akan dibentangkan 24 Februari ini, dengan penekanan terhadap mempertingkat sumber manusia penjagaan kesihatan.

“Hasil tinjauan yang diterbitkan laman web berita kesihatan CodeBlue baru-baru ini, mengesahkan isu yang sering dibangkitkan MMA selama ini dan ramai pekerja sektor kesihatan awam yang kecewa dengan sistem sedia ada,” kata Presidennya, Dr Muruga Raj Rajathurai.

Beliau berkata, MMA percaya Perdana Menteri, Dato’ Seri Anwar Ibrahim yang juga seorang reformis memahami kepentingan sistem penjagaan kesihatan yang berdaya tahan.

“Justeru, kami berharap bajet untuk kesihatan akan mencerminkan komitmen kerajaan terhadap pembaharuan penjagaan kesihatan yang amat diperlukan,” katanya dalam satu kenyataan hari ini.

Berdasarkan tinjauan yang diterbitkan CodeBlue baru-baru ini, 95 peratus daripada 1,652 kakitangan kesihatan meliputi jururawat dan doktor kerajaan menyatakan sistem kesihatan awam negara kini berdepan krisis, dengan 73 peratus daripada mereka sedang mempertimbang untuk meletak jawatan.

Menurutnya, kajian tersebut mendapati sebanyak 53 peratus responden yang sebahagiannya ialah golongan profesional, bersetuju dengan status ‘sangat marah’ akan situasi semasa sistem kesihatan awam.

“Sebanyak 83 peratus responden merasakan kerajaan bersikap remeh dalam menangani isu sistem kesihatan awam, manakala 80 peratus responden pula bersetuju yang mereka tidak dibayar gaji setimpal dan 78 peratus menyatakan bebanan kerja mereka terlalu berat.”

Dr Muruga berkata, walaupun hanya sejumlah kakitangan kesihatan yang mengambil bahagian dalam tinjauan itu membabitkan doktor, doktor gigi, ahli farmasi, pembantu perubatan, jururawat dan pekerja penjagaan kesihatan bersekutu di seluruh negara, namun ia tidak harus dipandang mudah.

“Apa yang membimbangkan, bukan hanya doktor muda yang tidak berpuas hati, malah doktor kanan dan pekerja penjagaan kesihatan bersekutu juga kecewa dengan sistem berkenaan.”

“Jika seramai itu yang terfikir untuk berhenti, kita bimbang berapa lama lagi mereka boleh menahan kekecewaan semasa menjalankan tugas. Adakah pembaharuan yang dirancang KKM akan berlaku sebelum mereka putus asa dan pergi ke peluang yang lebih baik?” katanya.

Dalam pada itu, beliau berkata kekecewaan juga sedang memuncak di jabatan kecemasan yang sesak di hospital awam dan data mengenai penggunaan katil dan pengagihan pegawai perubatan siswazah (HO).

“Selain itu, pegawai perubatan (MO), pakar, jururawat, penolong pegawai perubatan, ahli farmasi dan pekerja penjagaan kesihatan bersekutu harus segera digunakan bagi menangani anomali dalam pengagihan tenaga kerja.”

Dr Muruga menegaskan, MMA memahami banyak pembaharuan perlu dilakukan dan sudah tentu mengambil masa serta membabitkan perbelanjaan.

Bagaimanapun kata, sebagai langkah segera, kerajaan perlu menangani masalah yang paling cepat mampu diselesaikan, yang tidak memerlukan proses pentadbiran yang panjang dan perbelanjaan tambahan, seperti menambah baik persekitaran kerja serta keseimbangan kerja dan kehidupan dalam kalangan pekerja penjagaan kesihatan.

“Menteri Kesihatan sudah bekerja keras dan menunjukkan komitmen bersungguh-sungguh, namun beberapa penambahbaikan yang diperlukan perlu dilihat segera. Kami percaya ada data mencukupi untuk digunakan bagi membuat beberapa penambahbaikan segera.

“Sumber manusia adalah aset paling penting kepada mana-mana organisasi, justeru kami menggesa KKM untuk mengutamakan kesejahteraan pekerja penjagaan kesihatan, yang akan menyumbang kepada menambah baik sistem kesihatan,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM sokong iCGPA tidak diwajibkan, penjajaran konstruktif diteruskan

Pertubuhan IKRAM Malaysia (IKRAM)  mengalu-alukan saranan Menteri Pendidikan, Yang Berhormat Dr Maszlee Malik  untuk memberikan pilihan kepada universiti untuk meneruskan atau memberhentikan pelaksanaan Purata Nilai Gred Kumulatif Bersepadu (iCGPA) di Universiti Awam (UA).

Ini selaras dengan standard amalan terbaik pembangunan jaminan kualiti kurikulum akademik di serata dunia yang menekankan kepada pelaksanaan yang berautonomi, fleksibel dan tidak preskriptif mahupun kaku (rigid), demi menggalakkan kreativiti serta inovasi dalam sistem pendidikan.

Dalam pada itu, IKRAM menegaskan bahawa penjajaran konstruktif antara hasil dan penilaian, dalam pengajaran dan pembelajaran melalui kaedah seperti iCGPA atau apa jua penilaian bersepadu yang seumpamanya, adalah amat penting dalam proses melahirkan graduan yang menepati ciri-ciri serta nilai holisitik yang dihasratkan oleh  Lonjakan Pertama dalam Pelan Pembangunan Pendidikan Malaysia 2015-2025 (Pendidikan Tinggi).

Sehubungan dengan itu, IKRAM mencadangkan agar warga UA khususnya dan  Institusi Pendidikan Tinggi amnya meneruskan usaha ke arah pelaksanaan kurikulum berasaskan hasil (OBE) yang menekankan kepada penjajaran konstruktif.

Pelaksanaan secara berautonomi lagi konsultatif sebagaimana yang disarankan oleh YB Menteri Pendidikan pastinya akan meningkatkan komitmen warga IPT dalam melaksanakan iCGPA atau sistem seumpamanya secara mampan, seterusnya menggalakkan pembangunan kurikulum secara lebih organik dan berinovasi.

Profesor Dr Omar bin YaakobPengerusi Jawatankuasa PendidikanPertubuhan IKRAM Malaysia


Malaysia masuki fasa pemulihan, laksana kriteria WHO

“Momentum tersebut perlu dikekalkan bagi memastikan kes positif akibat COVID-19 dapat dikawal dan dikurangkan dari masa ke masa,” kata Ketua Pengarah Kesihatan Datuk Dr Noor Hisham Abdullah.

Jelas beliau, kadar kebolehjangkitan COVID-19 dalam komuniti turut mencatatkan pengurangan daripada RO 3.55 kepada kurang daripada satu.

Sementara itu, sebahagian daripada enam kriteria yang digariskan Pertubuhan Kesihatan Sedunia (WHO) telah berjaya dilaksanakan Malaysia sebelum menamatkan PKP.

“Antara kriteria yang telah dipenuhi adalah mengurangkan kadar jangkitan COVID-19 selain kebolehjangkitan di negara ini dapat dikawal,” ujar beliau.

Beliau berkata, KKM berjaya kurangkan kebolehjangkitan dan memasukkan pesakit positif (bergejala ringan atau tidak bergejala) ke hospital untuk dirawat.

 “Kami juga telah laksanakan Perintah Kawalan Pergerakan Diperketatkan (PKPD) dan pendekatan sasaran di kawasan yang mempunyai kadar jangkitan yang banyak bagi memastikan tiada penularan kes dalam kalangan komuniti.”

Menurutnya, kriteria lain juga telah dilakukan kerajaan bagi memutuskan rantaian jangkitan adalah melalui aspek kawalan persempadanan negara.

“Kriteria ini benar-benar dilakukan bagi memastikan kawalan tersebut terus diperketatkan kerana didapati wujud kes positif selepas mereka pulang dari luar negara.”

Jelas beliau lagi, kriteria ketiga pula adalah mencapai sistem kesihatan dan keupayaan untuk mengesan jangkitan termasuk kontak rapat selain melakukan proses kuarantin.

“Ini sekali gus menunjukkan keupayaan hospital dalam merawat COVID-19,” ujarnya.

 Tambahnya lagi, kriteria keempat yang turut menjadi kejayaan Malaysia dalam memutuskan rantaian itu adalah dengan mengamalkan normal baharu seperti penjarakan sosial dan kerap mencuci tangan yang diambil setiap individu.

 “Kita juga melihat tanggungjawab dan kerjasama komuniti untuk mengawal penularan wabak ini serta mengambil langkah positif dalam pencegahan untuk melindungi komuniti khususnya golongan berisiko tinggi.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pusat Sokongan Santunan Harmoni manfaat besar untuk wanita

Kunjungan yang diketuai Ketua Wanita IKRAM Selangor, Prof Dr. Hanim Salleh bersama beberapa orang Ahli Jawatankuasanya bertujuan untuk berdiskusi, melakukan pembentangan dan menyerahkan kertas cadangan untuk mewujudkan Pusat Sokongan Santunan Harmoni.

“Ini adalah sebagai salah satu usaha kerjasama bersama kerajaan Negeri Selangor,” ujar Dr Hanim.

Dr Daroyah yang juga Exco Kesihatan, Kebajikan, Pembangunan Wanita dan Keluarga menyambut baik kunjungan dan hasrat yang disampaikan Wanita IKRAM Selangor.

Beliau yakin kertas cadangan yang dibentangkan ini bakal memberi manfaat yang besar untuk wanita khususnya wanita di negeri Selangor.

Pusat Sokongan Santunan Harmoni tersebut dijangka mensasarkan penyertaan wanita terutamanya ibu tunggal yang bermasalah dan memerlukan sokongan.

Turut bersama hadir dalam kunjungan ialah Ahli Jawatankuasa Wanita IKRAM Selangor, Dr Maznah Ahmad, Pn. Yuzaila Yusof dan Pn. Fauziah Ashari.


IKRAM Hulu Selangor agih RM43,000 kepada fakir miskin

Sebelum pelancaran IKRAM, sumbangan aidilfitri yang merupakan acara tahunan daerah dikendalikan oleh JIM Hulu Selangor. Pada tahun lepas, sebanyak RM28,000 telah diagih-agihkan dan jumlah tersebut merupakan yang tertinggi sejak tahun 2002.

Kali ini, IKRAM Hulu Selangor berjaya mengumpulkan sumbangan yang berlipat ganda dan penyerahannya telah dilakukan pada hari Selasa, 31 Ogos lalu. Sumbangan yang dilakukan adalah dalam bentuk wang tunai, beras, minyak masak, gula dan kuih raya.

“Alhamdulillah, pada tahun ini IKRAM Hulu Selangor telah mengenal pasti hampir 350 penerima sumbangan. Antaranya adalah fakir miskin dan ibu tunggal di sekitar Serendah, Bandar Tasik Puteri, Rawang, Batang Kali dan Bukit Sentosa/Bukit Beruntung. Kami juga mendapat kerjasama yang baik daripada ahli-ahli jawatankuasa Masjid Cahaya Iman Bandar Country Homes, Masjid Nurul Iman Serendah dan Masjid Al-Ehsan Kampung Melayu Batu 16 Rawang untuk menyerahkan sumbangan kepada fakir miskin bagi kariah masing-masing,” kata Timbalan Yang Dipertua IKRAM Hulu Selangor,  IR Haji Ariffin Abdul Manaf selaku Pengerusi Jawatankuasa Pusat Khidmat Masyarakat IKRAM Daerah.

Selain itu, katanya, sumbangan turut diberikan kepada anak-anak yatim di Sekolah Kebangsaan Serendah, saudara-saudara baru di Bukit Sentosa, orang-orang asli di Kampung Bukit Manchong dan Kampung Hulu Melaka serta pelajar-pelajar di Kolej Yayasan UEM Lembah Beringin, Universiti Perguruan Sultan Idris Tanjung Malim dan Darul Quran Kuala Kubu Bahru.

“Tidak dilupakan, sumbangan ini juga kami sampaikan kepada ahli-ahli dan rakan-rakan IKRAM Hulu Selangor sendiri yang layak serta memerlukan bantuan, manakala sumbangan yang paling jauh adalah kepada sebuah pondok tahfiz al-Quran, Madrasah Misbah Al-Falah di Parit Panjang, Baling, Kedah,” tambah beliau.

Dengan terlaksananya penyerahan sumbangan sebelum hari raya aidilfitri ini, IKRAM Hulu Selangor berharap beban kewangan yang dihadapi oleh para penerima sumbangan berkurangan dan mereka terutama anak-anak dapat menyambut ketibaan Syawal nanti dengan penuh ceria.


PRN: Kempen Bentang Pencapaian vs Serang Lawan

Menghitung hari ke tarikh hari pengundian Pilihan Raya Negeri (PRN) bagi enam ngeri, semakin rancak kempen yang menghangatkan suasana.

Malangnya, di sana-sini kempen bersifat melampau keras, berbaur penghinaan dan saling merendahkan lebih kerap disajikan oleh ahli-ahli politik dan para penyokong. Lemparan kata-kata nista meluncur laju bagaikan tiada salah.

Ahli politik semakin terperangkap dalam kempen berorientasikan lawan. Fokus kempen beralih kepada usaha menjatuhkan imej lawan tanpa menghiraukan kesan negatif yang timbul daripada tindakan tersebut.

Hasilnya, pembangunan dan penyelesaian masalah rakyat yang sepatutnya menjadi tanggungjawab utama muda dikesampingkan dan dibiarkan tanpa perhatian yang sepatutnya.

Bukankah lebih berkesan memancing hati pengundi dengan mengutamakan kempen pencapaian manifesto, prestasi semasa atau membentangkan agenda yang ingin digerakkan mewakili suatu pendekatan yang lebih matang dan bertanggungjawab?

Situasi ini akan mencetuskan persaingan sihat antara lawan terhadap lawan lain dan bukannya musuh terhadap musuh.

Pemimpin dan para wakil rakyat yang terhormat memainkan peranan yang sangat penting dalam mewujudkan negara yang berdaya saing dan maju ke depan.

Sebagai ahli politik yang diletakkan tanggungjawab kepimpinan, peranan mereka adalah untuk menyampaikan janji-janji manifesto termasuk menyelesaikan masalah dan memperbaiki kualiti hidup rakyat.

Pencapaian manifesto adalah asas kepada kepercayaan dan sokongan rakyat. Rakyat memberikan undi mereka dengan harapan bahawa janji-janji ini akan dihormati dan dilaksanakan.

Oleh itu, pemimpin yang mementingkan prestasi manifesto dan mengutamakan agenda rakyat sahaja yang layak diangkat bagi menyuburkan kepercayaan dan keyakinan rakyat terhadap institusi politik.

Dalam politik, janji-janji manifesto adalah komitmen yang dinyatakan oleh parti politik kepada rakyat. Manifesto meliputi pelbagai isu dan masalah yang dihadapi rakyat, termasuk ekonomi, kesihatan, pendidikan, kebajikan sosial dan banyak lagi.

Manifesto yang berprestasi bererti pihak yang berkuasa sebaik mungkin telah melaksana dan mencapai apa yang telah dijanjikan dalam ikrar janji mereka.

Secara tidak langsung, kempen sebegini menekankan bahawa kejayaan dan kesinambungan poltik seharusnya tidak hanya bergantung kepada menyerang atau menyerbu pihak lawan politik.

Sebaliknya fokus utama diberikan kepada upaya memperbaiki kehidupan rakyat dan menjalankan segala tanggungjawab yang diberikan oleh pemilih.

Melalui pendekatan sebegini, pihak yang berkuasa akan lebih berorientasikan pada mencapai hasil yang nyata bagi rakyat dan membawa perubahan positif dalam kehidupan mereka.

Apabila penekanan bertumpu kepada usaha menyelesaikan masalah rakyat, kempen yang dilakukan dapat mengurangkan politik pekauman, malah sebaliknya menggalakkan kerjasama antara kaum, menguatkan antara satu sama lain dengan memanfaatkan kepelbagaian yang wujud.

Keutamaan harus diberikan kepada semua rakyat tanpa mengira latar belakang etnik atau agama.

Apabila ada arah tuju dan visi yang jelas, masalah remeh-temeh atau bersifat mikro tidak akan mengganggu gerak kerja ke depan. Tumpuan utama diberikan untuk menggerakkan agenda rakyat dan negara bersama-sama.

Parti lawan bukan musuh tetapi harus dianggap sebagai teman persaingan dalam medan pertempuran prestasi. Kempen seperti ini dapat membina budaya politik yang matang dan memperteguhkan kepercayaan rakyat terhadap sistem politik.

Sudah tentu rakyat akan lebih cenderung memberikan sokongan kepada pemimpin yang melunaskan janji dan tanggungjawab dalam pentadbiran negara.

Situasi persaingan sihat akan mengurangkan ketegangan politik dan perpecahan dalam masyarakat. Fokus pada penyelesaian masalah demi meningkatkan kesejahteraan rakyat bagi memupuk suasana politik yang lebih aman dan stabil.

Dalam konteks dunia masa kini yang menghadapi cabaran dan krisis global yang semakin rumit, para pemimpin harus menumpukan kempen untuk pemulihan dan pembangunan negara.

Rakyat mahukan wakil rakyat yang boleh menyumbang kepada kemajuan dan menyelesaikan atau menoktahkan isu yang membelenggu mereka seperti kesesakan lalu lintas akibat perancangan bandar yang tidak teratur, masalah banjir apabila berlaku limpahan hujan, kerosakan kemudahan awam dan sebagainya. Ini adalah langkah penting untuk mewujudkan kesejahteraan rakyat.

Sekalipun begitu, tidak semua kempen politik mengutamakan pencapaian manifesto. Segelintir pihak politik lebih cenderung menggunakan strategi menyerang atau menyerbu lawan sebagai usaha memenangi undi dan mendapatkan sokongan.

Segala taktik digunakan bagi mendapatkan kuasa. Ini mencetuskan politik toksik, lantas meminggirkan usaha kepada penyelesaian masalah yang sebenarnya.

Politik yang fokus pada pencapaian prestasi atau manifesto bukan bermakna pihak berkuasa tidak perlu berhadapan dengan kritikan atau pendapat yang berbeza.

Proses demokrasi yang sihat melibatkan perbincangan yang terbuka, pertukaran idea dan kemampuan untuk beradaptasi dengan perubahan.

Namun pada akhirnya, kepentingan dan kesejahteraan rakyat haruslah menjadi keutamaan. Inilah perjuangan sebenar yang akan menjadi legasi dan ingatan sepanjang zaman sehingga roh meninggalkan jasad.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Malaysia perlu indeks isu perkauman

SERI KEMBANGAN – Meskipun negara ini dilihat indah dalam pelbagai aspek, namun di sisi yang lain ia dilihat amat rapuh terutamanya dalam isu perkauman, menurut Ahli Jawatankuasa Pusat (JKP) IKRAM, Hj Shahrul Aman Mohd Saari.

“Pada dasarnya, kita melihat negara ini yang indah-indah sahaja. Umpama bunga yang bugar, kepelbagaian, makanan, ziarah-menziarahi dapat dilaksanakan.”

“Namun pada ketika yang lain pula, seolah-olah masyarakat di negara ini terutamanya di Semenanjung, sangat sensitif dan sangat rapuh sehingga boleh digambarkan sebahagian daripada masyarakat, mempunyai mentaliti umpama diserang,” jelas beliau.

Beliau berkata demikian sebagai panelis forum anjuran Platform CSO untuk Perubahan (CSO Platform for Reform) bertajuk ‘Virus Perkauman di Malaysia: Apa Vaksinnya?’ yang digandingkan bersama Ahli Parlimen Bangi, YB Dr Ong Kian Ming baru-baru ini.

Secara umum tambah Shahrul Aman, kerana negara ini tidak mempunyai indeks dalam isu perkauman ini, maka ia tidak dapat ditafsirkan secara jelas.

“(Contohnya) kata-kata yang kesat, caci-maki, ada indeks nasional yang boleh kita lihat,” ujarnya dengan memberi tamsilan suhu tengah panas, tengah hijau atau tengah kuning.

Beliau turut menyatakan bahawa indeks tersebut adalah perkara yang sangat penting perlu ada di Malaysia.

Menurutnya, kerapuhan dalam isu perkauman ini ditambah lagi dengan politik perkauman sebagaimana dalam PRU14, meskipun nampak perubahannya, namun sekarang seperti sudah terjadi kembali.

“Kerana kita tiada indeks, jadi ia suatu masalah atau perkara besar dan kita tidak mempunyai profiling (pemprofilan) kepada isu ini. Jadi bagaimana kita nak beri ubatnya?” soalnya tegas.

Justeru, beliau yang juga Ketua Pegawai Operasi Ibu Pejabat IKRAM berharap agar kerapuhan yang terjadi ini tidak membawa kepada contoh-contoh yang tidak baik kepada masyarakat lain di dunia.

Isu perkauman agak meruncing di negara ini apabila terdapat segelintir daripada masyarakat yang cuba mengeruhkan lagi keadaan dengan melemparkan pelbagai isu perkauman dalam kalangan masyarakat.

Hakikatnya, rakyat Malaysia perlu bergerak bersama-sama dengan rakan-rakan untuk memajukan negara, bukan berperang hingga melahirkan lagi jurang-jurang antara kaum.

Sebagaimana contoh sirah yang sangat dekat dengan umat Islam iaitu ketika termeterainya Piagam Madinah, yang mana masyarakat Islam dan bukan Islam dapat hidup bersama dengan aman.

Rakyat Malaysia perlu memutuskan rantaian rasis atau perkauman di negara ini segera agar pelbagai tragedi buruk tidak berlaku lagi.

Platform CSO untuk Perubahan (CSO Platform for Reform) merupakan gabungan 70 badan-badan masyarakat madani yang memberi tumpuan reformasi Malaysia Baharu.

Gabungan ini mengadakan siri perbincangan melalui Facebook tentang pelbagai isu kontemporari, semasa dan selepas Perintah Kawalan Pergerakan (PKP) yang memberi kesan mendalam kepada masyarakat secara keseluruhan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selamat Berkhidmat Tun Dr Mahathir

Pertubuhan IKRAM Malaysia (IKRAM) mengucapkan setinggi-tinggi tahniah kepada YAB Tun Dr Mahathir Mohamad yang telah mengangkat sumpah sebagai Perdana Menteri Malaysia yang ke-7 semalam.

IKRAM percaya kerajaan baharu Pakatan Harapan (PH) pimpinan Tun Mahathir akan berusaha bersungguh-sungguh untuk melaksanakan tindakan-tindakan bagi membina semula negara selari dengan prinsip ‘rahmatan lil alamin’.

Dengan pengalaman luas Tun Mahathir, dibantu pemimpin-pemimpin PH yang kompeten dan berintegriti, IKRAM percaya bahawa usaha-usaha bagi membawa negara ke landasan yang betul dapat dijayakan.

Semoga segala usaha membina negara ini dapat dilaksanakan dengan sebaiknya seterusnya membawa Malaysia ke era baharu yang lebih maju dan makmur dengan tadbir urus yang baik, insya-Allah.

Dr. Mohd Parid Sheikh AhmadPresidenPertubuhan IKRAM Malaysia (IKRAM)


Cabaran Tangani Kos Sara Hidup dan Kewangan Rakyat

Kos sara hidup menjadi isu yang semakin kritikal dengan kenaikan harga barang dan perkhidmatan secara mendadak mutakhir ini yang sangat mengesani golongan berpendapatan rendah dan sederhana.

Oleh itu, rakyat menyambut baik usaha kerajaan untuk meringankan beban rakyat melalui kawalan harga barang dan pengekalan tarif elektrik serta inisiatif-inisiatif bantuan yang diumumkan melalui pembentangan Bajet Mini 2023 yang dibuat pada Selasa lalu.

Laporan Jabatan Perangkaan Malaysia (DOSM) tahun 2021 iaitu setelah pademik Covid-19, mencatatkan sebanyak 20 peratus daripada golongan M40 telah beralih kepada kumpulan B40.

Manakala kumpulan T20 yang mengalami kemerosotan pendapatan yang beralih kepada kumpulan M40 adalah sebanyak 12.8 peratus. Covid-19 secara jelas telah mempengaruhi pendapatan isi rumah di Malaysia

Pada waktu yang sama, ketika kos kehidupan terutamanya di bandar-bandar utama di Malaysia meningkat,  pertumbuhan pendapatan individu turut meningkat tetapi lebih perlahan dan tidak seiring.

Menurut DOSM, purata gaji bulanan rakyat Malaysia berada pada nilai RM3,037 tahun lalu iaitu peningkatan sebanyak 3.2 peratus berbading RM2,933 tahun sebelumnya.

Jika dibahagikan mengikut kategori usia, golongan yang berusia 15 hingga 24 tahun menerima gaji bulanan purata sebanyak RM1, 659. Bagi yang berusia 25 hingga 34 tahun, purata gaji mereka adalah RM2,664. Manakala golongan yang berusia 35 hingga 44 tahun menerima RM3,637 dan yang berusia 55 hingga 64 tahun menerima gaji purata sebanyak RM3,608.

Mari bandingkan pula pendapatan individu dengan keperluan pendapatan yang harus diperoleh untuk hidup selesa.

Laporan Belanjawanku daripada Pusat Kajian Kesejahteraan Sosial Universiti Malaya dengan kerjasama Kumpulan Wang Simpanan Pekerja (KWSP) pada tahun 2021 mendapati seseorang individu yang memiliki kenderaan perlu meraih pendapatan sekurang-kurangnya RM2,570 sebulan bagi menampung kos kehidupan di Lembah Klang. Kos ini meningkat sehingga RM5,910 bagi individu berkahwin yang mempunyai seorang anak.

Sebahagian besar perbelanjaan individu diperuntukkan untuk kos pembayaran rumah, kenderaan atau pengangkutan yang termasuk kos membaiki kereta, mengisi minyak, membayar tol dan parkir.

Ini diikuti oleh perbelanjaan makanan dan yang lain-lain. Sekiranya memiliki anak, kos penjagaan atau pendidikan anak-anak juga mengambil sebahagian besar pendapatan bulanan individu.

Berdasarkan keadaan ini, jelas sekali berlaku ketidakpadanan pendapatan individu dan kos sara hidup. Lebih memburukkan keadaan, kos sara hidup semakin meningkat mendadak dengan kenaikan inflasi, namun pertumbuhan pendapatan atau gaji sangat perlahan.

Kos sara kehidupan merangkumi perbelanjaan pembiayaan rumah, kenderaan, penjagaan dan pendidikan anak-anak, kesihatan dan keperluan lain. Perbelanjaan ini juga dipengaruhi oleh gaya kehidupan dan tanggungan keluarga individu.

Apabila harga kos bahan api, makanan, komoditi, barangan serta perkhidmatan meningkat, keseluruhan ekonomi akan terjejas secara domino. Kenaikan harga barangan atau inflasi memberi kesan kepada kos sara hidup, kos menjalankan perniagaan, skim pinjaman wang dan sektor ekonomi yang lain.

Rakyat Malaysia menghadapi cabaran kesempitan kewangan yang harus ditangani. Sebanyak 70 peratus daripada rakyat Malaysia didapati tidak dapat menyimpan kurang daripada RM500 sebulan atau tidak menyimpan langsung.

Ini disifatkan sebagai simpanan terburuk sepanjang lima tahun kajian ini dibuat sejak 2018 berdasarkan tinjauan celik kewangan RinggitPlus Malaysia 2000 yang melibatkan seramai 3,144 responden daripada pelbagai latar belakang.

Seramai 82 peratus merasakan duit simpanan mereka dalam KWSP tidak mencukupi untuk menampung hidup selepas bersara.

Namun di sebalik keadaan yang mencengkam sebegitu , 66 peratus responden berumur 21 ke atas menimbang untuk mengeluarkan wang KWSP mereka jika kerajaan membenarkan.

Situasi kewangan rakyat Malaysia secara jelas perlukan pemulihan. Penyelesaian jangka panjang diperlukan dengan sokongan yang berterusan untuk menyelamatkan generasi ini agar tidak tercicir dan harus ditangani agar mereka mampu kelak menjadi sebahagian pemacu pembangunan negara.

Sekiranya situasi tidak ditangani dengan teliti, negara akan mengalami konflik pertumbuhan ekonomi dan ketidakstabilan sosial.

Sejarah banyak memberikan peringatan tentang natijah daripada pembangunan negara yang tidak berjalan seiring dengan pembangunan rakyat.

Korea Selatan dikatakan pernah melalui zaman keajaiban ekonomi yang digelar The Miracle on the Han River apabila berjaya keluar daripada kepompong negara termiskin dunia pada 1950an kepada salah satu negara terkaya di dunia dalam satu generasi.

Namun, banyak kajian sejak 2015 sehingga kini menunjukkan ramai anak-anak muda negara itu berkeinginan untuk melakukan migrasi kerana kesukaran dan kesempitan hidup dan juga akibat rasa tidak dapat mengawal kehidupan sendiri.

Golongan generasi umur 20an dan 30an dilabelkan sebagai generasi sampo atau tiga terbiar kerana rata-rata daripada mereka mengalami putus asa dalam kehidupan perkahwinan dan memiliki anak yang tidak mampu ditanggung termasuk sukar mencari pekerjaan dan apatah lagi memiliki rumah sendiri.

Korea Selatan kini mempunyai kadar kesuburan yang terendah di dunia dan juga populasi warga tua yang semakin meningkat.

Keadaan ini menjadi tanda aras amaran dan iktibar kepada negara bagi memastikan jaminan keselamatan sosial rakyat terpelihara, agar tanah air yang dicintai terus bergerak ke hadapan dengan makmur dan sejahtera.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…